Artzain Egunik ez da izanen - Uharte arakil - Guaixe.eus\nArtzain Egunik ez da izanen\nGuaixe 2020-07-20 10:56\nAgorrilaren 30ean ospatzekoa zen, baina pandemiagatik bertan behera gelditu da.\nAralar Mendi Elkarteko Zuzendaritza Batzordeak jakinarazi duenez, aurten ez da Artzain Eguna ospatuko. Artzainak omendu eta artzaintza goresteko ospakizuna agorrilaren 30erako aurreikusia zuten. Besteak beste, Nafarroako Ardi latxen esne gordinarekin egindako 39. gazta lehiaketa eta Nafarroako Artzai Txakurren 53. lehiaketa antolatua zeuden. Baina COVID-19 gaixotasunak sortutako egoeragatik zuzendaritzak erabaki du 53. edizioa bertan behera uztea.\nAntolakuntzako kideek adierazi dutenez, “sentitzen dugu albiste honen berri eman behar izatea, baina ez dugu zalantzarik ulertuko duzuela. Bide batez, jakinarazpen hau 2021eko Artzain Egunerako gonbidapen gisa hartu dezazuen espero dugu”.


ELHUYAR Basque Research - Albistea: Saguzar belarrihandi alpetarraren misterioa\nHasiera > Albisteak > Saguzar belarrihandi alpetarraren misterioa\nBelarrihandi alpetar bat hegan , UPV/EHU\nSaguzar belarrihandi alpetarra Austriako Alpeetan aurkitu zuten 2003an; hortik datorkio izena. Gerora, ordea, Kroazian, Grezian, Kretan eta beste hainbat ingurune epelagotan ere aurkitu da, askotan itsas mailatik gertu, gainera. UPV/EHUko Zientzia eta Teknologia Fakultateko Jokabidearen Ekologia eta Eboluzioa ikerketa-taldeko kideek espezie horren banaketa eta bizi-ohiturak aztertu dituzte, eta aurkitu dute batez ere ingurune alpetarretan (basoen goi-mugatik gora) elikatu eta ugaltzen den espeziea dela —saguzarren artean lehen aldiz—. Antton Alberdi biologoak azaldu duenez, “espeziearen izen arruntak aurkikuntza-lekua ez ezik, espeziearen izaera ere adierazten du”. Izan ere, ikerlariak ondorioztatu du belarrihandi alpetarrak erabiltzen dituen baliabideak hegazti eta karraskari alpetarrek erabiltzen dituzten berberak direla: besteak beste, Pirinioetan 1.500 eta 2.500 metro bitarteko garaieran bizi da, eta arroka azpitan, arrakaletan eta erlaitzetan gordetzen da.\nDena den, nola liteke Pirinioetan 1.500 metrotik gora soilik bizi den animalia bat Kroazian itsas mailan aurkitzea? Erantzun horren bila aritu da Alberdi bere doktore-tesian. Saguzar belarrihandi alpetarraren (Plecotus macrobullaris) banaketa zehazten duten ingurumen-baldintzak identifikatu eta kuantifikatu ditu Alberdik, ulertzeko zergatik dagoen espeziea ingurune menditarretara mugatuta baina, aldi berean, itsas mailan ere ager daitekeen. Gero, lortutako emaitzak beste espezie batzuetara estrapola daitezkeen ikusteko, 503 ornodunen banaketak konparatu ditu saguzarrarenarekin, eta saguzarraren antzeko banaketa duten bost ornodun identifikatu ditu: elur-txonta, belatxinga mokohoria, harkaitz-txoria, mendi-tuntuna eta elur-lursagua. Horiek guztiek banaketa oso zabala dute, Europa mendebaldetik Asiarainokoa, baina mendigune nagusietara mugaturik daude. Banaketa-eredu hori ulertzeko, haien ezaugarri ekologikoak aztertu ditu, patroi biogeografiko komun bati jarraitzen dioten ikusteko.\nToki malkartsuak behar dituzte\nBost ornodun horien eta saguzar belarrihandi alpetarraren oinarrizko ezaugarri ekologikoak oso antzekoak dira: arrokak (arrakalak, erlaitzak edo legarrak) erabiltzen dituzte gordetzeko, eta ingurune irekiak erabiltzen dituzte elikagaiak eskuratzeko. Ikusi dute, halaber, ingurune menditsu hotzetan (Alpeetan) zein beroetan (Irango mendietan, Siriako mendietan...) aurkitu daitezkeela, eta horrek iradokitzen du espezieok mendietara mugatzen dituzten ezaugarriak, klimatikoak beharrean, bestelakoak direla: topografiari lotutakoak. Alegia, ez daude mendiguneetan ingurune epelak jasan ezin dituztelako, goi-mendietako habitatek eskaintzen dituzten ezaugarriak behar dituztelako baizik. Kasu batzuetan —Kroazian, adibidez—, baldintza horiek altuera baxuetan ere topa daitezke, eta horrek azaltzen du zergatik aurkitu daitekeen espeziea itsas mailan. Bestalde, hotza jasateko gaitasuna dutenez, beste espezie batzuk ustiatu ezin dituzten habitat alpetarrak erabil ditzakete, lehia saihestuz. Nolanahi ere, "ezin da esan klimak batere eraginik ez duenik —adierazi du ikertzaileak—; izan ere, klimak ezartzen du espezie bakoitza zer altitude-tartetan ibil daitekeen".\nIkertzailearen arabera, espezieak kontserbatzeko, funtsezkoa da espezieen inguruko guztia jakitea: nola bizi diren, zergatik dauden dauden tokian... Espezie horien kasuan, beraz, klima-aldaketak ez du horrenbesteko eraginik izango etorkizunean; "gehiago erreparatu beharko zaie beste faktore batzuei: giza ustiapenari, larreen erabilerari...", adierazi du. Ikertzaileak uste du abeltzaintza-presioaren beherakadaren ondorioz gertatzen ari den baso-mugaren igoerak izango duela eragina espezie horietan. Izan ere, basoak gora egin ahala, espezie horientzako egokiak diren habitaten azalera murriztuz joango da, beste espezie batzuek ere gora egingo dute eta, hala, presioa handitu egingo da. Eragin hori zenbatesteko lanetan ari da orain.\nAntton Alberdi (Elgoibar, 1987) Biologian doktore da. UPV/EHUko Zientzia eta Teknologia Fakultateko Zoologia eta Animalia Zelulen Biologia Saileko Jokabidearen Ekologia eta Eboluzioa ikerketa-taldeko ikertzailea da. Taldea bederatzi ikertzailez osatzen da. Ikerketa-lanerako laginketak Pirinioetan, Alpeetan (Italia eta Eslovenia), Grezian eta Georgian egin ditu.\nBelarrihandi alpetar bat hegan, UPV/EHU


Dena prest Oñatin bihar ospatuko duten VI. laburmetrai rallyrako - Oñati - Goiena.eus\nDena prest Oñatin bihar ospatuko duten VI. laburmetrai rallyrako\nMaite Txintxurreta 2015-10-30 15:00\nEguaztenean, urriak 28, itxi zuten aurtengo Oñatiko Laburmetrai Rallyan izena emateko epea. Antolatzaileek parte hartzaileen muga 20 taldetan jarri zuten, eta 19k zeukaten izena emanda eguaztenean. Hala ere, antolaketa taldeko Aitor Perosterenak esan duenez, agian oraindik ere animatuko da norbait azken unean hutsune hori betetzera\nPozik daude antolakuntza taldean; izan ere, herrian arrakasta duen egitasmoa da laburmetrai rallya. Hala, aurten iaz baino bi talde gehiago apuntatu dira. Gainera, Perosterenak azaldu duenez, "orain arteko ediziotan aritutako ia talde guztiak aurten ere animatu dira".\n15-16 urteen bueltan dabiltzanetatik hasita 45 urtetaraino, adin desberdinetako jendeak hartuko du parte aurten ere. Perosterenak azaldu duenez, talde guztiak Oñatikoak dira.\nKaleak zinema estudio\n08:00etako gosari-aurkezpenarekin hasita, taldeek 11 ordutan grabatu eta editatu beharko dituzte lanak emandako gaia, generoa eta objektua landuz. 21:30ean, lanen proiekzioa eta sari banaketa izango dira Santa Ana aretoan.\nAntolakuntzatik azaldu dutenez, aurtengo edizioko berrikuntza modura, Santa Anara publiko moduan ekitaldia ikustera joateko sarrerak banatuko dituzte, ilara luzeak ekiditeko asmoz. Banaketa bihar bertan egingo dute, arratsaldeko 16:00tik 18:00ra bitartean Gaztelekuan.\nPertsonako bi sarrera banatuko dituzte gehienez, eta dohan izango dira. Arratsaldean Gaztelekuan banatzen ez diren sarrerak, Santa Ana antzokiko leihatilan egongo dira, eta ekitaldiko ateak zabaltzen direnean banatuko dira azken horiek.


15 Antoñana bidezidorra - izkiparkea - web.araba.eus\n15 Antoñana bidezidorra - izkiparkea\nKorreseko elizatik abiatuta, hilerrira daraman bidea hartzen da. Soila mendiaren magala ezkamezti, garriga eta astigarren azpitik inguratzen duen bide buztintsu batetik segitu behar da. Pixka bat aurrerago, bidearen desbideraketa batean, eskuineko adarretik segitzen da, ezkerreko bihurguneraino. Une horretan, bide hori utzi behar da, eskuineko bidexka hartu eta toki honetan oraindik dirauen bide zaharretik segitu behar da.\nZidor atsegin batetik egiten da aurrera, ezkamezti eta ezpelez hornitutako garrigen azpitik eta, geroago, pagadian zehar doa.\nZidorraren toki batean, ikaztegi edo txondor zahar baten tokia zeharkatzen da eta, zeharkatu eta berehala, ibilbideko lekurik garaienera igotzen da, antzina gaztelu bat kokatu zen harkaitzezko monolitoaren oineraino, hain zuzen ere. Zidorretik segituz, behatoki natural bikaina den tontor batera heltzen da. Gero jaisten hasten da, norabidea aldatu eta mendibide batera ateratzen da.\nOrdezko bideak: Lagabiatik gertu, Bujanda bidezidorrarekin lotzen den bide bat dago, eta Izki ibaiko sakanetik Korresera itzuli edo Bujandara gerturatzeko aukera dago. Aurrerago, gaztainondo multzo baten parean, beste bidegurutze bat dago, eta handik Agin bidezidorrarekin lotu eta Korresera itzuli ala Soila mendira igotzeko aukera dago.\nAntoñana bidezidorra (KMZ) Antoñana bidezidorra (GPX)


Itsasoa . El Correo\nGerra Zibilaren garaian, Ameriketako Estatu Batuek euskal errefuxiatuak hartzeko asmoa izan zuten\nGerra Zibilaren garaian, Ameriketako Estatu Batuek euskal errefuxiatuak hartzeko asmoa izan zuten. Horretarako, 'American Board of Guardians for the Basque Refugee Children' kontseilua osatu zen. Egitasmoa: bostehun haur New Yorken babestea. Nobela baterako argumentu itzela da istorio hori. Gainera, Eneko Axpe ikerlariari esker, jakin berri dugu Albert Einstein Kontseilu horren partaide izan zela. Beste datu deigarriak daude ikerkuntza horretan: 'Euzko Deya' aldizkariaren harpide izan zen Einstein; eta jakinarazi digute berak eta Juan Larrea poeta bilbotarrak elkarri idazten ziotela. Beraz, agerikoa da Einstenek euskal kulturarekin zuen konexioa. Nolanahi ere eta geure ildora itzuliz, jakin dugu Einstenek eta Kontseilu horren gainerako partaideek 'President Harding' itsasontzian eraman nahi zituztela errefuxiatuak Ameriketara.Tamalez, proiektua bertan-behera gelditu zen. Aldiz, beste zenbait itsasontzi gerratik urruntzeko aukera eman zuten, eta literaturan oihartzun zabala izan dute itsasaldi horiek. Esaterako, Xabier Mendigurenek Alsinari buruz idatzi du; Kirmen Uribek Habana ontzia eszenatoki erabili zuen 'Mussche' liburuan, eta Habana translantiko horretan jarri zuen fokua Javier Urrozek ere 'La familia interrumpida' idatzi zuenean. Nobela horren abiapuntua 1937an dago. Southamptoneko portura hiru mila ume euskaldun ailegatu ziren. Garai horretan, Ingalaterrean erbesteratua zegoen Luis Cernuda. Poeta andaluziarrak euskal errefuxiatuei laguntzeari ekin zion. Istorio ederra hura ere, hainbeste sufrikarioren artean.Itsasoa irtenbide itxaropentsua izan da beti. Infinitu urdinak etorkizunarekin amets egitea baimendu zuen. Olatu eta kresalaren artean, promesa bat. Baina Albert Einstenek azaldu zuen bezala dena da errelatiboa. Itsasoa askatasunaren metafora izan daiteke, eta, aldi berean, harresi likido bat. Espazio amaigabe bat izan daiteke ozeanoa eta, aldi berean, kartzela. Galde diezaiogun geure buruari zer den geuretzat itsasoa. Erantzunak erakutsiko du munduko toki egokienetariko batean bizi garen ala ez.TEMAS


Berehalako erantzuna erasoari | Mundua | Berria\nBerehalako erantzuna erasoari\nEgiptoko segurtasun indarrek 40 pertsona hil dituzte Gizako erasoaren biharamunean. Gobernuak ez du hildakoei buruzko informaziorik eman. Talde islamisten jomugan daude berriz ere turistak\nMustafa Madbuli Egiptoko lehen ministroa, herenegun, Gizako erasoan zaurituak bisitatzen. STR / EFE\nGizako erasoa gertatu eta ordu gutxira, Egiptoko segurtasun indarrek ustezko 40 «terrorista» hil zituzten atzo, goizeko ordu txikietan. Barne Ministerioak ohar baten bidez jakinarazi zuenez, herrialdeko hiru eremutan egin zituzten operazioak: Gizako probintziako errepide batean hil zituzten horietako hamasei, basamortuan; Kairo kanpoaldeko etxebizitza batean beste hamalau; eta Sinai penintsulako Al-Arix hirian beste hamarrak —azken eremu horretan presentzia handia du Wilaya Sina taldeak, EI Estatu Islamikoaren Egiptoko adarrak—. Ez dago argi, hala ere, hilketa horiek herenegun arratsaldeko erasoarekin zerikusirik ote duten: bide bazterrean zegoen bonba bat leherrarazi zuten hamalau turista vietnamdar zeramatzan autobus baten aurka, Gizako Piramide Handien inguruan, eta gutxienez lau pertsona hil eta hamar zauritu zituzten —inork ez du bere gain hartu erasoa—. Nail Sadek fiskal nagusiaren arabera, «estatuko erakunde guztiak azkar mobilizatu dira turisten segurtasuna bermatzeko eta osasun arreta eskaintzeko». Erantzuna, beraz, berehalakoa izan da.\nMinisterioak ez zuen hildakoen nortasunari buruzko informaziorik eman, eta hiru operazioetan lehergailuak egiteko materiala, armak eta munizioa aurkitu zituztela esan zuen bakarrik, xehetasun gehiagorik eman gabe: «Estatuko erakundeen, segurtasun indarren, kristauen tenpluen eta interes turistikoen aurkako erasoak prestatzen ari ziren». Egiptoko armadak otsailean abiatu zuen, Sinaiko penintsulan, Wilayat Sinaren aurkako operazio militarra, eta oraindik ez dio amaierarik eman: hamar hilabetean 500 bat pertsona hil ditu.\nHerenegun arte, Egipton hiru urte ziren inork ez ziela atzerriko turistei eraso egin. Izan ere, 2015eko urrian, Errusiatik zetorren hegazkin bat airean lehertu, eta Sinaiko penintsulara bota zuen EIren Egiptoko adarrak: barruan zeuden 224ak hil ziren. Gobernuak, berriz, 2017ko apirilean erabaki zuen herrialdea larrialdi egoeran jartzea, Nilo ibaiaren inguruan eliza batzuen aurka egindako erasoen ostean. Hala ere, neurri horrek ez ditu erasoak eragotzi, eta estatuan inoiz gertatutako atentaturik hilgarriena larrialdi egoeran gertatu zen, iazko azaroan: Sinaiko penintsulan gutxienez 305 pertsona hil eta 120 zauritu zituzten. Atzerritarren aurkako erasorik handiena 1997an egin zuten, mendebaldeko Luxorren: 62 pertsona hil zituzten.\nPenintsula Israelen kontrolpean egon zen Sei Eguneko Gerran, 1967tik 1979ra, eta, okupazioa bukatzean, ia-ia presentzia militarrik gabe gelditu zen. Ordutik aurrera, eta pixkanaka-pixkanaka, milizia armatu salafistak loratzen hasi ziren Hosni Mubarak Egiptoko presidente izan zen hiru hamarkadetan, 1981etik 2011ra. Udaberri Arabiarraz geroztik, gainera, handitu egin da Egipton muturreko talde islamisten erasoen kopurua.\nTalde horiek gehienbat estatuko indarrak eta gutxiengo kristau koptoa izan dituzte jomugan, baina turismoaren sektoreari ere berebiziko garrantzia eman diote; batez ere 2011ko gertakarien eta 2015eko urriko erasoaren ostean apaldu zen Egipto bisitatu zutenen kopurua.\nSektoreak 2010ean jo zuen goia; urte horretan, atzerriko 14 milioi turista baino gehiago izan ziren Egipton, eta herrialdeari ezinezkoa izan zaio kopuru horretara itzultzea, nahiz eta joerak gorantz egin duen azken urteotan. 2016an, esaterako, 5,3 milioi atzerritar izan ziren Ekialde Hurbileko herrialde horretan, eta, iaz, 8,3 milioi izan ziren —sektorea barne produktu gordinaren %11 izan zen—.


Santosek eta Timochenkok jasoko dute ‘Bakearen aldeko Gernika saria’ | Berriak Gizartea | EiTB\nHalaber, Gervasio Sanchez fotokazetaria sarituko dute aurten. Apirilaren 26an banatuko dituzte sariak, bonbardaketaren urteurrenean.\nJuan Manuel Santos Calderon Kolonbiako presidenteak eta Rodrigo Londoño Echeverri FARCeko buruzagiak “Bakearen eta berradiskidetzearen aldeko Gernika sariak” jasoko dituzte aurten. Ildo horretatik, 52 urteko gatazka armatuari amaiera emateko adostasuna lortu dutela nabarmendu du Gernikako Udalak.\nHalaber, Gervasio Sanchez fotokazetaria sarituko dute aurten, argazkigintzarekin duen konpromisoagatik. Ildo horretatik, azken 25 urteotan biolentziari aurre egiteko erabili duen bitartekoa dela esan du Gernikako Udalak.\n2017ko “Bakearen eta berradiskidetzearen aldeko Gernika sariak” apirilaren 26an banatuko dituzte, bonbardaketaren urteurrena gogoratzeko antolatzen diren gainontzeko ekitaldiekin batera.\nHala, Kolonbiako presidenteak eta FARCeko buruzagiak bake prozesuan izan duten portaera sarituko dute. Gernikako Udalak azpimarratu duenez, gatazka armatuarekin amaitzea lortu dute Santosek eta ‘Timochenco’k.


2013 otsaila | Garaigoikoa\nBarreiatzen egitasmoko laugarren gonbidatua Olatz Olaso dugu. Emuneko I+G+Bko arduraduna da Olatz. Olatzek testua idatzi beharrean bideoz helarazi dizkigu bere hausnarketak soziolinguistikaren dibulgazioari...\nBarreiatzen proiektuko hirugarren gonbidatua Allartean blogaria dugu. Soziolinguistikaz, antropologiaz, parte hartzeaz eta abarrez blog oso interesgarria egiten du. Gauza sorgina da bertsolaritza. Zerbait esan beharra, gai baten inguruan, baina hainbat mugaren barruan: metrika, doinua, errima. Amets Arzallusek zioen pertsona “normalentzat” traba era eragozpena diren horiek guztiak bertsolariarentzat abantailak direla, are gehiago, bertsolari bati egin ahal zaion minik handiena dela...\nEuskal Idazleen Elkarteak aspalditxotik antolatzen du idazleak ikastetxeetan izeneko programa, aspalditxotik (gogoan dut ni gaztetxoa nintzela gurera Gotzon Garate eta Xabier Monasterio etorri zirela, beste batzuk ere etorriko ziren baina horiek biak ditut akorduan). Idazleak ikastetxeetara eramaten dituzte, ikasleekin eta irakasleekin hitz egitera, liburuaren gaineko iritzia eman eta jasotzeko. Irakurle kluben aurrekari...\nBarreiatzen egitasmoko bigarren gonbidatua Lander Solozabal dugu: Lander Solozabal Egizuko kidea, getxoztarra. Galderari erantzuten hasi aurretik ohar txiki bat: ni ez naiz inondik inora aditua soziolinguistika kontuetan; izatekotan, apur bat aritua, eta zalea, eguneroko lanek eta kezkek behartuta, neurri handi batean. Oso modu sinplistan esanda, eta soziolinguistikaren ezagutza zabaltzeaz ari garela (dibulgazioa), bi maila ikusten ditut hemen ere: goi maila edo akademikoa (edo makroa,...\nAurrekoan Argiakoek egindako bideo sorkuntza ederra ekarri nuen blogera. Oraingoan udan Eider eta biok Francesc Bailoni egindako elkarrizketa osoa sareratu dut. Mila esker guztioi! Groenlandieraren egoeran sakontzeko, pare bat artikulu: – Hizkuntza eta nortasuna Groenlandian – Groenlandiako hizkuntzak eta irakaskuntza Eta beste bideo...


07 « ekaina « 2013 « LINGUA NAVARRORUM\nArchive for 7 ekaina, 2013\nEremu ez euskalduneko ikastolen egoera ekonomiko larria salatu dute\nArangoiti Ikastolako gela bat. Irunberrikoa eremu ez euskaldunean dauden zentroetako bat da.\nEremu ez euskalduneko sei ikastolak (Irunberri, Tafalla, Tutera-Fontellas, Lodosa, Viana eta Zangoza) diru-arazoak itota daudela azaldu zuten atzo Nafarroako Ikastolen Elkarteko ordezkariek Parlamentuko Hezkuntza Batzordean. Legearen barrenean daude zentro guztiak eta duela urte batzuk lege bat adostu zen haiei diru laguntza eman ahal izateko, baina finantzaketa-plana bertan behera gelditu zen 2008an eta azken urteotan pilatutako defizita laster milioi bat eurokoa izango dela jakinarazi zuten atzoko agerraldian.\nD eredua, eremu ez euskalduna, Euskararen Legea, Ikastolak, irakaskuntza Leave a Comment more...


EZARPENA : PictoEscritura\nIrakasleen % 87aren iritziz, PiktoIdazketa erabiltzea erraza da.\n“PiktoIdazketa erabiltzea bera prestakuntza-prozesu bat da. Metodologiak berdin-berdin ahalduntzen ditu irakasleak eta ikasleak, elkarrekin ikasten dutelako. Irakasleek programatuz gozatzen dute, eta PiktoIdazketa erabiltzen hasi eta hilabeteren buruan ikasleek ikasteko gogo askoz handiagoa dutela nabaritzen dute. Era horretan, elkarrekin hazten dira eta ikasgelan modu sortzailean parte hartzera animatzen dira. Irakasleek PiktoIdazketako plataformak eskaintzen dizkien dinamika eta jarduerak konbinatzen dituzte, malguki, taldeari ahalik eta ondoen egokituta, denek gauza bera egin beharrik gabe, baizik eta ikasleek saio berean dinamika eta talde desberdinetan parte har dezaten sustatuz. Irakasleak ikasgela jolastoki bihurtzen du, ikasleen laguntzarekin.”\nHona hemen ikastetxean PiktoIdazketaren metodologia ongi ezartzeko eman beharreko pausoak:\nZuzendaritza-taldeari/klaustroari metodologia aurkeztea.\nIrakasleak prestatzeko eta PiktoIdazketa ezartzeko hitzarmena sinatzea.\nPlataforma eta metodologia erabiltzeko prestatzea.\n5. Laguntza eta aholkularitza pedagogikoa\nIkastetxeak online eta telefono bidezko aholkularitza iraunkorreko zerbitzu bat du eskura, plataformari buruzko edozein zalantza edo arazo konpontzeko. Gainera, ezarpen-prozesuan irakasleei laguntzen diegu.\nIrakasleei lagun egiten diegu denbora guztian\n“PiktoIdazketak haurren sortzeko gaitasuna are gehiago baloratzen lagundu dit, eta sortze kolektiboko saio bat gidatzen ikasi dut.”\nAnna Noguera, 3. mailako irakaslea.\nPiktoIdazketaren metodologia ikasgelan ezartzeko honako hauek behar dira:\n· Interneteko konexioa\n· Arbel digitala edo proiektorea.\n· Tabletak edo ordenagailuak (ez da nahitaezkoa ikasle bakoitzak gailu bana edukitzea).\nPiktoIdazketaren helburua sormena eta ikusizko, ahozko eta idatzizko diskurtsoa sortzeko gaitasuna sustatzea da; eta, haurra pantaila aurrean bakarrik egonez gero, ez da horrelakorik lortzen. PiktoIdazketaren plataformak baliabide eta jarduera multimodalak (ikusizkoak eta ahozkoak) jartzen ditu irakasleen eskura, arbel digitalean proiektatu ditzaten. Hala ere, sormena, eztabaida, elkarlana, marrazketa, idazketa, ahozko adierazpena, antzerki-jolasa… plataforma digitaletik kanpo gertatzen dira, jakina.\nPiktoIdazketako jarduera askotan bestelako eskola-materiala ere behar da (margoak, koadernoak…), eta ikasleek taldean lan egiten dute, tableta edo ordenagailua elkarrekin erabiliz.\nZer baliabide eskaintzen ditu PiktoIdazketako plataforma digitalak?\nPlataforma digitala oso intuitiboa da, eta irakasleei lana errazteko eta ikasgelan PiktoIdazketaren metodologia beren kasa kudeatzeko diseinatuta dago. Ikasgelako dinamikak zertan diren azaltzen duten tutorialak eta 140 saioko egutegi bat dago. Saio bakoitzean, irakasleek gida didaktiko bat eta jarduera gauzatzeko behar duten material guztia dituzte eskura. Era horretan, segurtasunez alda dezakete metodologia.\nPlataforma digitalak, programazioa aurrera eramateko gida, material eta baliabideez gain, honako hauek ditu:\n· Testuak maketatzeko eta argitaratzeko tresna.\n· Editore profesional batek eskaintzen duen aholkularitza-zerbitzua.\n· Gaitasunen araberako errubrikak.\n· Gaitasunak ebaluatzeko sistema bat, grafikoak eta konparazioak egiten dituena.\n· Taldeko txata\nPlataforma digitala eduki-bilduma bat baino askoz gehiago da. Interaktiboa da, eta erabiltzaileei ikasgelan ikaskuntza-eremu paregabea sortzen laguntzen die. Izan ere, ikaskuntza ikasle-taldeak sortzen duen edukian oinarrituta gauzatzen da.\nGainera, plataformak teknologia irakasleen zerbitzura jartzen du: ikasleek online egiten dituzte erantzun itxi edo bakarreko lan eta ariketak, eta irakasleek zuzenduta eta ebaluatuta jasotzen dituzte. Era horretan, irakasleek denbora gehiago dute beste inork egin ezin dezakeen hori egiteko: ikasleei beren sortze-prozesuan laguntzea.\nTestuliburua ordezten al du?\n- Bai, ikasturte osoko hizkuntza-programazioa barne hartzen du.\nZein mailatan hasi behar da ezartzen?\n- Edozein mailatan has daiteke ezartzen, programazioa maila eta ziklo bakoitzeko espezifikoa baita.\nZer gertatzen da tutorea aldatuz edo irakasle berriak sartuz gero?\n- Ikasturtearen erdian irakasle berriren bat sartzen bada, eskura izango ditu nola online prestakuntza hala programazioarekin jarraitzeko behar duen informazio guztia.\nNola laguntzen die plataformak irakasleei?\nPlataforma digitalak bost funtzio nagusi ditu:\n- Metodologia irakasleei transferitzea (tutorialak, gida didaktikoak eta abar dauzka).\n- Ikasleen hizkuntza-gaitasunak automatikoki ebaluatzea eta ikasleei ikaskuntza-ibilbide pertsonalizatua eskaintzea.\n- Ikasleen lana gaitasunka ebaluatzeko tresna bat jartzea ikastetxearen eskura.\n- Ikastetxearen eskura jartzea ikasleek sortzen dituzten formatu desberdineko testuak (liburu irudiduna, ipuina, bidaia-egunkaria…) editatzeko, maketatzeko eta argitaratzeko tresna bat. Plataformarekin argitalpen horiek guztiak digitalki zein paperean editatu daitezke.\n- Sare-lana sustatzea, ikastetxe barruan eta kanpoan: ikastetxeko liburutegia, ikasgelako txata, familiekiko harremana…\nIkastetxeak ikasle bakoitzeko tableta edo ordenagailu bana behar al du?\nEz, ikasgelan, ikasleek lan gehienak ordenagailu pertsonalik edo tabletarik gabe egiten dituzte. PiktoIdazketako saioetan:\n- irakasleak talde osoarekin lan egiten du, material pedagogikoa pantaila digitalean proiektatuta,\n- edo ikasleek paper eta arkatzarekin lan egiten dute, talde txikitan edo bakarka.\n- edo elkarlaneko jarduerak egiten dituzte, lauzpabost ikaslez osaturiko taldetan, talde bakoitzak bere gailu elektronikoa duela.\nIkasleek astean behin bakarrik behar dute ordenagailua edo tableta, hizkuntza-jolasak egiteko (hizkuntza-gaitasunak ebaluatzeko eta indartzeko ibilbide pertsonalizatua).\n- Ikastetxe askotan, taldea zatituta lan egiten duten egunak aprobetxatzen dituzte ariketa horiek egiteko. Audioak dituzten ariketak egiteko entzungailuak edukitzea komeni da.\n- Ikasleek hizkuntza-jolasak ikastetxean edo etxean egin ditzakete.


Europako Parlamentua aste honetan: ekonomia zirkularra, migrazioa, terrorismoa - EBko berriemailea\nEkonomia iraunkorra sortzeko neurriak eta Frontex mugako agentzian erreklamazioak egiteko prozedura proposatuko dira aste honetako egun osoko bilkuran eztabaidatzeko. Gainera, parlamentuko batzordeek terrorismoari aurre egiteko bidaiarien izenak trukatzeko planak eta errefuxiatuen krisiari aurre egiteko lege proiektuak lantzen dituzte.\nOsoko bilkuraEurodiputatuek asteazkenean (abenduaren 2an) egindako osoko bilkuran eztabaidatzen dute ekonomia zirkularra, non produktuak berrerabilpena errazteko diseinatzen diren. Frans Timmermans eta Jyrki Katainen Europako Batzordeko presidenteordeak hondakinen eta ekonomia iraunkorraren inguruko planak aurkezten dituzte.\nEgun berean kideek Frontex mugako agentziak oinarrizko eskubideen ustezko urraketei aurre egiteko kexa mekanismo bat ezartzeko eskaera bozkatzen dute.\nAskatasun zibilen batzordeak asteartean (abenduak 1) eztabaidatu ditu Parisko atentatuen ondorioak eta EBren aurkako terrorismo estrategia aplikatzea Gilles de Kerchove EBko terrorismoaren aurkako koordinatzailearekin.\nEuropar Batasuneko datuak babesteko arauak eta Bidaiarien Izena Erregistroa (EU PNR) negoziatzen ari diren eurodiputatuek hegazkineko bidaiarien datuak terrorismoari aurre egiteko erabiltzeari buruzko proposamena Kontseiluak astelehenean askatasun zibilen batzordeari azken garapenen berri eman die. 2015eko amaierarako akordioa lortzea da helburua.\nAskatasun zibilen batzordeak ere astelehenean bozkatuko du akordio informala Europolek mehatxuei erantzuteko gaitasuna indartzeko, bere lanaren azterketa hobetuz.\nAskatasun zibilen batzordeak asteartean eztabaidatu du estatu kideen arteko krisi iraunkorreko lekualdatze mekanismoa eta EBko jatorrizko herrialde seguruen zerrenda arrunta Batzordearekin, Kontseiluarekin, Europako Asiloari Laguntzeko Bulegoarekin eta EBko Oinarrizko Eskubideen Agentziarekin.Beste\nMartin Schulz Europako Parlamentuko presidenteak eta talde politikoetako buruak ostegunean Haga bisitatu zuten 1ko urtarrilaren 2016etik aurrera Holandako Kontseiluko presidentetzaren lehentasunak aztertzeko Holandako gobernuarekin.\nCOP21 klima aldaketaren konferentzia Parisen hasi zen (azaroak 29) atzo. 15 eurodiputatuen ordezkaritza bat joango da abenduaren 8tik 12ra Europako Batzordearen negoziazioei laguntzeko, mundu osoko ordezkaritzak lobbying eginez.\nGai erlazionatuak:Parisko atentatuen ostean.ekonomia zirkularrakexen prozedurakexen prozedura Frontex mugako agentzianezaugarriFrontex mugako agentziafull-imageproduktuak berrerabilpena errazteko diseinatuta daude


'Zure ideiak balio du' lehiaketa antolatu dute Araban ekintzailetza sustatzeko | El Correo\nZurekin'Zure ideiak balio du' lehiaketa antolatu dute Araban ekintzailetza sustatzeko\n'Zure ideiak balio du' lehiaketa antolatu dute Araban ekintzailetza sustatzeko\nLehiaketa horretan bederatzi kategoria sarituko dituzte\nPAUL PICADO Martes, 22 enero 2019, 12:26\nAraba Ekinean programak hainbat jarduera egingo ditu aurten ere lurraldean ekintzailetza sustatzeko. Horrela, aurreko urteen aldean jarduera gehiago prestatu dituzte, esaterako 'Ekin Breakfast'. Berez, ekintzailearen inguruko gaikako topaketak dira eta Arabako leku desberdinetan egiten dira. Xede nagusia Araban sortzen diren ekintzailetza ekimenei laguntzea da.\nUrtero bezala ideia-lehiaketa ere antolatu da, eta aurtengoa hamabosgarren aldia izango da. Sari eta kopurua nabarmen handitu dute, ekintzaile gehiagok parte har dezaten. Lehiaketa 'Zure ideiak balio du' da eta bederatzi kategoria arituko dituzte: ideiak, iraunkortasuna, merkataritza eta turismoa, nekazaritzako elikagaiak, industria, zerbitzuak, publikoaren sari berezia, Metxa sari berezia eta RPK sari berezia.\nEskaerak aurkezteko epea urtarrilaren 21ean hasi zen eta martxoaren 11n amaituko da, 14:00etan. Oinarriak hemen kontsulta daitezke. Epaimahaia Arabako ekintzaileek osatuko dute eta martxoaren erdialdean hautatuko ditu finalistak. Horiek, martxoaren 26an Villasuso Jauregian egingo den ekitaldi batean azalduko dituzte beraien ideiak, eta irabazleen zerrenda apirilaren 3an emango dute, Ekin Day egunean, Araba Ekinean programako jardunaldi nagusian hain zuzen ere.\nPrestaturiko jardueren artean, lehenengoa urtarrilaren 30ean (asteazkena) izango da, Andre Maria Zuriaren plazan. Han, Eskola Enpresen Azokan egingo da, karpa batean, 10:00etatik 14:00etara. Horren helburua da Arabako LHko zenbait ikastetxetako ikasleek ikasturte honetan Ikasenpresa programaren barruan egin dituzten enpresa-proiektu berriak erakustea.\nIkasenpresa programaren bidez erdi-mailako eta goi-mailako ikasleek enpresa bat sortzeko aukera dute, eta beren proiektuaren inguruko prestakuntza jasotzen dute. Aurten hogeita hamar proposamen inguruko aurkeztuko dira, eta ikasleek eurek beren produktuak eta zerbitzuak saldu eta azalduko dituzte.\nLa Vallekana Sound System eta Paradixo taldeen boloa, ostiralean, Jimmy Jazzen Enrike Solinís gitarra-jotzailearen kontzertua, Vital Fundazioa Kultur aretoan


Altzariak: Egurra, errege | Aldizkaria | EROSKI CONSUMER\nAltzariak: Egurra, errege\nEgurrezko altzari baten kalitatea hainbat faktoreri erreparatuta nabarmen daiteke: koloreari, bukaerari, ertzei, aireztapen sistemari, tiraderei, besteak beste.\nOhe aproposa, arropa armairu egokia edo jantokiko mahaia hautatzeko sekulako pazientzia hartu behar izaten da, estilo, diseinu eta prezioen aukera amaigabea delako. Baina, horrez gainera, erosi nahi denaren berri luze-zabal izatea ere komeni izaten da: materialen kalitatea, garbitzea, kontserbatzea, zona lehor edo hezeetan zahartzea, etc. Merkatuak eskaintzen duna, orokorki, bitan banatzen da: bukaera sintetikoko altzaria eta egurrezko altzaria. Lehenak prezio ekonomikoagoak eta diseinu gehiago eskaintzen ditu. Bigarrenak, bukaerako fakturan nabarmenduko den ebanisteri lana, eskulangintza, hitz batez.\nHalaz ere, jendeak sinetsi ohi duenaz beste aldera, altzari baten kalitatea erabilitako materialak ez ezik beste zenbait faktorek ere determinatzen dute, hala nola bukaera edota funtzionaltasuna. Izan ere, egur hutsezko altzariak (ustez, behintzat, kalitate hobekoak balira ere) ia ez dira komertzializatzen, horrelakoak egiteko arbola gehiago ebaki beharko liratekeelako eta, gainera, egurra materia biziduna denez, hezetasuna eta tenperatura aldatzean, hura mugitu egiten da.\nOhikoena, egurrezko atala altzariaren kutxa edo ingurukoa bakarrik izatea da. Estrukturaren gainerakoa aglomeratu, kontratxapatu edo zuntzezko oholekin moldatzen da. Horrelakoak arboletako adar, azal, zerrauts eta txirbilez ekoizten badira ere, tenperatura edo hezetasun aldaketen aurrean altzariaren jokaera hobea bermatzen dute. Zumea, rattana eta melamina ere baliatzen diren arren, zura da denetan nahiena. Nolanahi ere, zur edo egurretan ere alde handiak daude. Oinarrizko batek hurrengoak bereizten ditu:\nEgur gogorra: garestien eta iraunkorrena. Alde honetara eginez gero, kaoba, haritz, gaztaina, pagoa, gerezia, intxaurra, lizarra, wenge edota teka ditugu, besteak beste. Prezioa: armairu bat erosteko 1.000 eurotik gora.\nEgur samurra: merkeen eta arinena. Honelako zurak dira pinua, altzifrea, izeia, makala eta urkia, adibidez. Samurra da lantzeko unean baina horrek ez du esan nahi gutxi iraungo duenik. Prezioa: armairu bat erosteko, 700 eurotik gora.\nPrezio horiek orientazio gisara ematen ditugu, egurraren, bukaeren eta izarien arabera, alde handiak gertatzen baitira altzari batetik bestera. Zur klase bat eta bestearen prezioen arteko aldea, funtsean, arbolaren hazkuntza-erritmoak determinatzen du: egur gogorra hazkuntza mantsoko arbolena da; zur samurra, aldiz, ugariago diren eta azkarrago garatzen diren zuhaitzek ematen dute.\nKalitatedun altzariaren adierazleak\nAltzariaren iraunkortasunari doakionez, materialak (egurra, orokorki, nobleetako bat da) baino areago, emango zaion erabilerak eta mantenduko den egoerak baldintzatuko dute. Altzaria zaindu ezean, oso litekeena da egurrak nozi dezakeen kontrakzio naturalaren ondorioz bere piezak mugitzea, altzariaren harmoniaren kaltetan. Laburbilduz, altzaria kalitateduna den ezagutzeko hurrengo elementuek berme aldian nola jokatzen duten erreparatu behar da:\nErtzak. Altzari sintetiko baten ertzak irregularrak izan eta itsatsiak egon ohi dira; zurezko altzariak, oholtzen kasuan, elkarri itsatsitako lamez edo pieza bakar batez osaturiko amaiera perfektua dauka.\nBazterrak. Biribildurik egon behar dute, kolperik hartuz gero, kalte edo mina (haurrentzako altzariak direnean, bereziki) arintzeko.\nKolorea. Egur naturalezko altzariek ñabardurak, betak eta kolore ez uniformea agertzen dituzte; gainerakoek, kolore homogeneoa.\nBukaera. Altzaria bainuan jartzekoa bada, kanpo aldean korrosioaren kontrako berniz edo pintura eduki behar du. Haurrentzako altzariak direnean, garrantzi handikoa da pinturak berunik ez edukitzea.\nDistira. Distira handiegiak ikusmen-nekea eragiten du, are eta gehiago altzari horretara begira luzaro egotekoa bada, idaztegiekin gertatzen den legez.\nErresistentzia eta ergonomia. Armairuak itxura sendoa erakutsi eta ergonomikoa izan behar du, hots, gauzak bertatik erraz hartu eta bertan erraz gordetzeko aukera emango duena. Loturek pisuaren aurreko erresistentzia agertu behar dute eta, altzaria haurrek badarabilte, erabilera intentsiboagoa jasateko modukoa behar du izan.\nEstalki seguruak. Estalki horizontalek, ixtean, inor kolpa ez dezaten, bat-bateko itxiera edo erortzea eragotziko duten elementuak eduki behar dituzte.\nAireztatze sistemak. Altzari edukitzaileak -kutxak eta antzekoak- barrualdekoa aireztatzeko zuloak edo antzeko mekanismoak eduki behar dituzte.\nEgurrezkoak edo bestelakoak izan daitezke; garrantzitsuena, ongi fabrikatuak egotea da, atzealdea ondo bukatua (arraspatu eta bernizatua), doitze perfektua eta aurreikusiriko gehieneko kargaren araberako labaintze-sistema edukitzea. Usain goxoa eta irekiera-topeak edukitzea komeni da, tiradera osoa altzaritik eror ez dadin.\nAltzari bakoitzak bere "izendapena", hau da, fabrikazioan erabilitako egur mota definitzen duen estilo edo joera berariazkoa. Hona estiloetako batzuk:\nInperioa. Arrosa argi eta zerrodun uniformatuko kaoba darabil, batik bat, linea klasikoko altzariak (lera motako oheak eta antzekoak, adibidez) moldatzeko. Lerro zuzen eta angelu handiez osaturiko diseinuaren eboluzioa da.\nNeoklasikoa. Zur finak, hala nola haritza -horixka, erresistentzia handikoa- edota intxaurra -marroi arrexka eta zerrodun oparokoa- darabiltza. Lerro zuzenak, itxura soilekoak, baina dotore-dotoreak.\nKoloniala. Gerezia -tonu gorrixka eta zerrodun distiratsuduna- eta bernizez trataturiko intxaurra darabiltza, batik bat, zahartu airea emateko. Amerika Zentraleko jauretxeak gogorarazten dizkiguten altzari astunak dira, batez ere.\nProbentzala. Gerezia darabilte gehien, baserri-estilotik gertukoan, etxe horiek bere-bereak dituzten kutxak eta antzekoak moldatzeko.\nLandatarra. Pinu marroi argi edo horixka da estilo honetan hedatuena, "zaharkitua", maiz. Eskuz landutako armairu, apalategi, liburutegi edota ateek etxea giro bereziaz janzten dute.\nModernoa. Txapadun eta melaminazko oholtzekin, batik bat, fabrikaturiko altzari hauen ezaugarriak bolumen zabalak edo minimalistak, lerro zuzenak eta modulukako distribuzioak dira.\nDenbora joan ahala egurrezko altzariak iluntzeko joera du, baina horrek ez du esan nahi altzaria endekatuko denik edo itxura zarpailagoa agertuko duenik. Aski da hautsa oihal heze batez kendu eta, ondoren, zapi batez lehortzea baina, era berean, produktu argizaritsuak balia daitezke horretarako. Altzariak zaintzeko eraz berariazko aginduak emateko pertsonarik egokiena saltzailea da, fabrikazioan erabilitako materialen arabera eta eman zaizkien amaieren (berniza, pintura, ehuna, metala edo beira) arabera. Aire zabalean (terraza edo lorategian) ohi dagoen altzaria denean egurrik aproposena teka da, hezetasunaren kontrako erresistentzia handia duelako eta urtean behin edo pare bat aldiz berniz esku bat ematea aski baitu. Espazio horietan bestelako zurak ere preziatzen dira, hala nola wengea, irokoa eta antzekoak, horiek denak Amerika, Afrika eta Asiako eskualde tropikaletatik baitatoz: bertan, jakina denez, klimaren bereizgarriak euri ugariak edo tenperatura handiak direnez, kanpo aldean ederki erantzuten dute altzariek.\nTenperatura-aldaketa bortitzak. Altzariek tenperatura hotzak beroak baino hobeto pairatzen dituzte. Tenperatura egokiena 20ºC - 24ºC tartekoa da. Bat-bateko aldaketak arraildura sor ditzake zurean.\nEguzki argia. Eguzki printzek altzariaren kolorea pixkanaka argitu egiten dutenez, hark itxura naturala galdu eta gris koloreko bihurtzen da, zuraren lignina endakatzearen ondorioz.\nHezetasun edukia. Hauxe da egurra endekatzearen arrazoirik behinenetako bat, urdin edo lizunen agerpena probokatzen baitu, dela euripean eduki delako kanpoaldean, dela barrualdean hezetasun handiegia izan duelako. Euriak lignina suntsitzen duenean, egurra arraildu eta hezetasuna bertan sartzen da. Pintura galtzea edota junturak bereiztea alarma-seinaleak ditugu.\nProduktu kimikoak. Egurrezko altzariak ez dira horrelako produktuekin garbitu behar; hobe altzari sintetikoetan baliatzea.\nAireztapena. Leiho batetik edo aire-sistema egokitu baten bitartez airea sartzeak hezetasuna (bainuan, adibidez) edo gehiegizko berotasuna (kalefakzioa piztean, esaterako) biltzea galarazten du.\nIntsektuak. Termitak eta zizka edo pipiak udaberrian batez ere agertzen badira ere, urteko beste zeinahi sasoitan ere azal daitezke. Zuretan sartu eta bera jaten dute barne-kanaletatik barrena. Altzariak bisitari horiek dituenean azaleran txulotxoak agertzen dira.\nBabesa. Hainbat produktu desberdin erabil daitezke, hala nola fungizidak (onddoen kontrakoak), intsektizidak, hidrofugoak (hezetasunaren kontrakoak), pigmentatuak edo lasureak (eguzki printzen erasoen aurkakoak). Pintura porotsuak egurrari transpiratzeko aukera ematen dio eta bernizak geruza iragazgaitz babeslea osatzen du azalean. Kanpoaldeko egurretarako, hobe da babesle oliotsua ematea, hura elikatu eta arnastuko duena.\nOrbanak. Horrelakoak garbitzeko altzariaren azalera osoa tratatu behar da, ez orbana daukana soilik. Nolako orbana -ura, alkohola, gantza, kafea...-halako produktu espezifikoa. Likidoa da etsairik okerrena.\nEspainiako 1468/1988 Errege Dekretuak fabrikatzailea behartzen du altzariaren etiketan bere osaketa ager dezan, altzari hori erosi edo erabiltzea fabrikazioan baliaturiko materialek determinatzen baldin badute edo, bestela produktuaren purutasun, oparotasun, kalitate, segurtasun edo eraginkortasunaren ezaugarrietako bat bada. Etiketan agertu behar ditu produktuaren egiazko gaia (engainu edo akatsik ez ondorioztatzeko modura), kalitatea eta erabiltzearren edo erants dakizkiokeen dispositibo mekaniko jakinen ondoriozko arriskuak. Valentzia Erkidegoko Altzarien Merkatarien Federazioak 2005ean, enpresarioen, Administrazioaren eta kontsumitzaileen artean adostutako lehen etiketa-eredua, Espainian aitzindari, aurkeztu zuen. Altzariaren osaketaz era guztietako zalantzak ezabatzea helburu zuen etiketa hura sukaldeko, bainuko eta haurrentzako altzarietan eransteko sortu zen. Espainiaren gainerakoan oraino ez dago etiketa-eredu homologaturik baina elkarte eta erakunde publikoak lanean ari dira horrelako zerbait edo kalitate-zigilua ezartzeko.\nSegurtasun arauteria betetzea\nAltzari baten erosketa hainbat faktorek -estetikak, batik bat- determinatzen dutela argi eta garbi dagoen arren, bada biziki zaindu beharreko beste bat oraino; segurantziaz ari gara. Altzaria segurua da, baldin eta ?erabilera baldintza ohikoetan edo gizabidez aurreikus daitezkeenetan inolako arriskurik agertzen ez badu edo gutxien-gutxieneko arriskuak, produktuaren erabilerari dagozkionak, onartzeko modukoak, agertzen baditu" (1801/2003 Errege Dekretua). Esku jakin batzuetan (haurrak, pertsona zaharrak?) arriskutsuak gerta daitezke kristalezko elementuak dauzkaten edo, bestela, eskuz edo mekanikoki eragiten diren dispositiboak dauzkaten altzariak. Espainiako Altzariaren, Zuraren, Bilgarrien eta Tankerakoen Institutu Teknologikoak, horiez gainera, altzaria osatzen duten osagaiei dagokienez, kontuan hartzeko irizpideez ohartarazpena egin du.\nEgurretan edo egurrezkoez osaturiko oholtzan fabrikatu delarik, altzariak azalerari pinturazko, bernizezko edo, hein txikiago batean, produktu kimikozkoez osaturiko bukaera eman zaio. Oholtzen kasuan, geruzak elkarri kolatu egiten zaizkionez, horrek formaldehidoaren presentzia ondorioztatzen du: Osasunaren Mundu Erakundeak (OMS) substantzia kantzerigenotzat jotzen duen gas hori pixkanaka-pixkanaka eguratsera liberatzen da eta ibilgailuek edo tabako keak igortzen duten berbera da. Fabrikatzaileen helburuetako bat itsaste-prozesuan gas hori murriztea denez, orain hasi dira kola eta prentsatze sistema berriak baliatzen. Dena den, altzarian datzan gas horren kopurua eta igorpena UNE-EN 120 eta UNE-EN 717-2 arauen arabera eginiko saiakuntzetan neur daitezke. Arau horiek bete direla baldin badio etiketak, kontsumitzaileak aurrean daukan altzaria segurua da, ingurugiroa errespetatzen duena.\nErreparatu beharreko beste aspektu bat, altxarietako pinturen dauzkaten metal astunen (kromoa, barioa, beruna) edukia da): alderdi horrek berebiziko garrantzia hartzen du haurrentzako altzariak (sehaskak, etab.) direnean, oso litekeena baita haurrak barroteak edo altzariko beste hainbat atal milizkatzea. Altzariak, baimendutako gehieneko kontzentrazioak errespetatu baditu, horrek esan nahi du UNE-EN 71-3 arautegia bete duela. Horra hor, beraz, altzariaren etiketan edo berme agirian bilatu beharreko beste datu bat, dendariak erostunari egiaztatu beharko liokeena hasiera-hasieratik.\nPDF: Egin klik hemen honako ekintza hau burutzeko: Informazio hau PDF bertsioan jaitsi (237 Kb)


BBTn erabakita geratu dira finalaurrekoak - Nontzeberri\nHasiera/BERTSOTAN/BBTn erabakita geratu dira finalaurrekoak\nBBTn erabakita geratu dira finalaurrekoak\nJoan den asteburuko saioan, Zaldibarko kanporaketan Nerea Ibarzabalek irabazi zuen, hortaz, finalaurrekoetarako txartela lortu du Markina-Xemeingo bertsolariak, eta bere herrian kantatuko du azaroaren 19ko finalaurrekoan.\nSaio horren ostean finalaurrekoetako saioak osatuta geratu dira. Horietatik lehena, honakoa izango da: azaroaren 19an, Markina-Xemeingo Uni Frontoian, 17:30ean. Bertsolariak, hauek: Eneko Abasolo, Jone Uria, Joseba Barandiaran, Nerea Ibarzabal, Oihana Bartra eta Txaber Altube.\nBeste biak, azaroaren 27an, Basauriko Artunduaga polikiroldegian, eta abenduaren 3an, Larrabetzuko udal frontoian programatu dira.\n"Modernitate bakan bat" erakusketa, Donostian\n“Extraordinary Tales” animazio lana aurkeztuko du Kresala zineklubak\n“Ez da kasualitatea” bertso-saio musikatua, Eskoriatzan\n“Bertsokabi” sariketako bigarren kanporaketa


(«Antropologo» orritik birbideratua)\nAntropologia (grezieratik άνθρωπος, anthropos, "gizakia" eta λογος, logos, "ezagutza") gizakia bere arlo guztietan, soziala, kulturala eta fisikoa (anatomia, fisiologia, patologia, eboluzioa) ikertzen duen zientzia da. Zientzia holista da bi zentzutan: gizaki guztiez aldi guztietan eta gizartearen dimentsio guztiez arduratzen da. Antropologia eta beste gizarte zientzien arteko desberdintasun nabariena kulturen arteko parekatzean datza.\nHainbat tradizio bereizten dira antropologian, non garrantzitsuenak frantziar eskola soziologikoa Émile Durkheim, Marcel Mauss, Claude Lévi-Strauss), antropologia sozial britaniarra J.G. Frazer, Bronislaw Malinowski, A.R. Radcliffe-Brown, E.E. Evans-Pritchard) eta antropologia kultural estatubatuarra (L.H. Morgan, Franz Boas, Marvin Harris, Clifford Geertz, Margaret Mead, Ruth Benedict) diren.\nFrantziar ereduak gizakiaren aspektu sinboliko eta sozialei ematen die garrantzia gehienbat, etnologia soziologiaren azpi-jakintzagai bihurtuz. Eredu anglosaxoiak antropologia lau azpi-jakintzagaiotan zatitzen du:\nAntropologia fisikoa edo antropobiologia, gizakien ezaugarri fisikoen bilakaeraren aniztasuna ikertzen duena.\n1850etik aurrera Europa eta Ameriketako Estatu Batuetan eboluzionismo korrontea garatzen da. Antropologo ezagunenak: Morgan, Tylor eta Frazer dira. Oinarri teorikoa: kultura guztiek garapen prozesu berdina dutela da, garapen prozesu lineala. Mendebaldeko gizartea, garapenaren gailurra litzateke. Kontzeptu teorikoa: garapen lineala. Kulturaren ikuspegia: kultura bakarra eta unibertsala da. Kultura barruan elementu material eta ez-materialak daude.\nAmeriketako Estatu Batuetan beste korronte bat garatu zen. Difusionismotik at kokatuko dira eta ez zaie maileguen afera interesatzen: Boas, Wissler eta Herkovits (akulturazioa). Bi kulturek talka egiten dutenean zer gertatzen den aztertu nahiko dute. Beraien aburuz, talka hau akulturalizazio gisa ulertu behar da. Kulturen nozio ezberdinak baino (maileguak baino) talka interesatzen zitzaien. Bi kultura elkartzean prozesu bat ematen da, talka hauetan beti kultura bat gailentzen da.\nEboluzionismoan kultura bakar baten ideia zegoela zioten, kulturalistek aldiz, komunitate bakoitzak bere kultura propioa eta hau bertan soilik aztertu daitekeela aldarrikatuko dute. Ezin dezakegu globalizazioa egin. Antropologia bisualak hainbat kezka plazaratuko ditu. Metodologiari dagokionez datuak jasotzeko modu berri bat aurkeztu zuten.\nXX. mendean sortu zen, Ameriketako Estatu Batuetan. Antropologo ospetsuenak Mead, Benedict eta Boas dira. Oinarri teorikoak: Eboluzionismoari kritika egin zioten eta aniztasun kulturala aldarrikatu nahi zuten. Kontzeptuak: kultur aniztasuna, kultur erlitibismoa eta etnozentrismoa. Kulturaren ikuspegia: kultura guztiak bereizten dira eta bakoitzak bere garapen historikoaren emaitza da. Kultura beste testuinguruetan ikertu behar da.\nBenedict: patroi batzuk: Patterns of culture (1934) Patroi horiek lotuta azaltzen dira testuinguru eta garapen historikoarekin. Akordio batzuk behar dira horretarako.\nHolismoa, osotasuna da. Orainaldi etnografikoa beti orainaldian idazten da eta deskribapen nahiko estatikoak dira, Malinowskirenen antzekoak. Kulturak funtzio bat du, bi funtzio mota bereiziz: oinarrizkoak eta eratorriak. Erakundeetan sailkatzen dira kulturak, funtzioaren baitan. Funtzionalismoa Malinowskiren bitartez garatu zen da gehienbat.\nXX. mendearen bigarren zatian sortu zen, Frantzian. Antropologo ezagunena Levi-Strauss da. Oinarri teorikoa: kulturak pertsonen arteko batasuna bultzatzen du. Kulturaren aldaezinak unibertsalak dira. Horiek pertsonen arteko ulermena errazten dute. Kultura berdina da, baina horren inguruan interpretazio ezberdinak egiten dira. Kontzeptu teorikoak: gizarte egitura, aldaezinak eta abiapuntua izango dira. Kulturaren ikuspegia: kultura bere gizarte egituraren adierazpidea da. Sistema sinbolikoa da, pertsonen artean komunikazioa errazten dute.\nAntropologia feminista emakumearengan oinarritutako antropologiaren ikuspegia da, 1960ko hamarkadaren amaieran edo 1970koaren hasieran sortua. Garai horretan, eta feminismoak eraginda, antropologo asko, gehienbat emakumeak, kezkatzen hasi ziren emakumeen egoeren inguruan. Androzentrismoaren arazoa mahai gainean jarri, hori ikertu eta salatzen hasi ziren antropologo feministak.\nAntropologia feministak, ordea, aintzindari batzuk izan zituen. Zenbait antropologok aurretik aztertu zituzten gizon eta emakumeen ezberdintasunak, besteak beste, Margaret Meadek. Sex and Temperament (1982) lanean, gizartearen eta kulturak sexuaren eraikuntzan duten garrantziaz aritu zen, gaia jorratu zuen lehenetakoa izan zen. 80. hamarkadan, antropologia feminista bultzatu zuten bi teoria azaldu ziren:\nOrtener, natura/kultura: Kultura guztietan emakumeak naturaren prozesuan parte hartzen du. Ugalketa eta amatasuna, baita harreman psikologikoekin ere. Gizonak ekoizpen eta ekoizle gisa, sormena. Beraz, kulturarekin lotuagoa da gizona.\nRosaldo, pribatu/publikoa: Emakumea etxekoarekin lotzen da; gizona, aldiz, publiko eta prestigioarekin.\nHala ere, bi planteamenduak nahiko antzekoak dira eta kontuan izan behar da hastapenak badira ere, mendebaldeko ikuspegiaren araberakoak direla.\nAzken aldaketa 28 apirila 2022(e)an, 00:11(e)tan\nOrriaren azken aldaketa: 28 apirila 2022, 00:11.


Gure Konponbideen Bideoa\nDokumentazio Korporatiboa Compass Group artxiboa 510.87 Kb\nEnpresa sektorean Sukaldaritza eta Support Services-en eskaintzan lehen hornitzaileak\nEurestek konponbideak eskaintzen dizkio edozein eratako bezerori, mediterranear sukaldaritzaren zapore klasikoa zainduz. Zure enpresako jangelarentzako edo jateko erabiltzen duzun eremuarentzako sukaldaritza zerbitzu zabala eskaintzen dizugu. Sukalde instalazio propioak izan ala ez izan, zure negozioari begira, aukerarik interesgarriena hautatzeko behar dituzun aholkuak ematen dizkizugu.Zure instalazioetan zein gure eremu esklusiboren batean, Festa korporatibo bat ospatzeko asmoa baduzu, Vilaplana Catering-en zerbitzuak eskaintzen dizkizugu, catering eta ospakizunetan espezializaturiko gure marka.\nGure konponbide eskaintza Sukaldaritza arloan\nAbantaila bat da egunero guk sukaldatutako errezeta klasikoak jateko aukera izatea. Eurest Services-en bidez, bertako sukaldaritzaren eskaintza zabala egiten dugu.\nEdozein motatako bezeroei zuzendutako nazioarteko sukaldaritza modernoa, show-cooking-a bezalako kontzeptu berriak erabiliz.\nKafeak, zukuak, freskagarriak, bokatak, sandwich-ak, snack-ak eta bestelako produktuak dastatzeko elkargunea.\nEnpresa parkeetan zein negozio zentroetan diharduten langileek bazkaltzeko, bereziki sortu den guneari deritzo.\nSukalde nagusiak Sukalderik gabeko instalazioak dituzten bezeroei eskainitako irtenbidea\nSukaldaritza konponbide gehiago\nGure sukaldaritza zerbitzuaren eskaintzarekin batera, gure gurditxo higikorra, denda komenigarriak edota vending makina saltzaileak bezalako zerbitzu osagarriak ere eskaintzen ditugu.\nGastronomia Animazio Plana\nBehar-beharrezkoa izateaz gain, otordua gozatzeko unea ere izan liteke. Horregatik Eurest services-en Gastronomia Animazio Plana eskaintzen diegu gure bezeroei, egunerokotasuna ekiditzeko eta jatetxea dinamizatzeko helburuarekin.\nInjeniaritza eta Diseinu Proiektuak\nInguruneak gure gauzen ikuspegian eta gure gogoarengan eragina dauka. Horretarako, injenieritza eta diseinu proiektuetan aditua den profesional talde bat dugu. Gure bezeroak heurentzat baliagarriak diren guneez hornitzen ditugu erabiltzeke dauden metroak optimizatuz eta bide batez mahaikideentzat ingurune atsegina sortuz.\nVilaplana Catering 40 urte baino gehiagoko esperientzia duen eta ekitaldi korporatibo eta partikularrei zuzendutako goi mailako sukaldaritza zerbitzua eskaintzen duen Eurest Euskadi-ren marka dugu.\nKalitate goreneko produktuak eskainiz, dotorezia eta bestelako detaile guztiak zainduz eta, etengabe eraberrituz goazen zerbitzu pertsonalizatua eskaintzen dugu.\nGosariak, coffee break-ak, cocktail-ak, hamaiketakoak, gala afariak eta hainbat zerbitzu gehiago.\nMahaikide kopuruaren, heuren adinaren eta ospakizuna antolatua izan den gunearen arabera, gure lan-talde komertzialak gastronomia inguruko aholkuak eskainiko lizkizuke.\nGure catering zerbitzua edozein momentutan, zuk nahi duzun tokian. Egunero prestaturiko platerrak, berriak eta erabilterrazak diren bilgarriak. Osasuntsua, arina eta erraza zein benetakoa den, modu batean sukaldatutako produktuen katalogo zabal bat luzatzen dizugu.\nOspakizun Partikularrentzako Catering-a\nXehetasun guztiak kontuan hartuz, ezkontzak, bataioak, haurrentzako festak, jaunartzak, urteurrenak edo festa partikular bat ospatzeko catering-ak eskaintzen ditugu, Vilaplana Catering-ek jarritako etengabeko aholku emate eta profesionala den zerbitzuaren bidez, ospakizunaren arrakasta bermatuz.\nVilaplana Catering-ek berak antolatu eta kudeatzen dituen konbentzio, kongresu, oturuntza edota bezeroak eska lezakeen edozein zerbitzuren festa berezientzako, beste leku batzuen artean, egokiagoak diren guneetan ospatzeko aukera luzatzen digu.


PLANTILAREN ESKUALDEA - Medical Hair\nMEDIKUNTZA KAPILARIA TURKIAN\nZER DA MEDIKUNTZA KAPILARRA?\nEspainia da jende gehien duen bigarren herrialdea alopezia munduan, a-ri eragiten dion moduan % 42,6 gizonena. Aurrerago, Espainiako 4 gizonetik 1ek 25 urtetik aurrera sintomak izaten hasten da . Alopezia hainbat kausa izan daiteke: genetika (ohikoena), estresa, arazo hormonalak, botikak edo bestelako gaixotasunak. Ilea galtzea konpontzeko tratamendu ugari dago. Urtean Ile Medikoa , Alcorconeko gure ilea txertatzeko zentroa, beste zentro batzuetan aurkituko ez dituzun tratamenduak eskaintzen ditugu.\nDelako Alcorcón ? Alcorcón Madriletik 13 km-ra dago eta hiriburuarekin ondo lotuta dago. Industrializazio handiko hiria da, jarduera asko dituelako Espainiako eta munduko beste leku batzuetako etorkinak etortzeari eta enplegu eskaera handiari esker.\nMedical Hair , Alcorconen ilea txertatzeko zentroa, sektorean esperientzia handia duena.\nBatera 20 urte baino gehiago ilea galtzea tratatzera soilik dedikatuz, zentro onenetariko bat gara ilea berreskuratzea munduko, hainbat ditugulako lekuak Latinoamerikan. Gure mediku-langileak kualifikazio handiko zirujau, dermatologo, erizain eta tresneria kirurgiko espezialistek osatzen dute, ilea tratatzen espezializatuta, sortzen den kasu bakoitzari arreta emateko prest. Horrez gain, onena dugu teknikak , teknologia aurreratuagoak eta gure zentroaren tratamenduak.


INSTALAZIOAK | Casa Rural Areano\nLandetxeko instalazioak bi solairutan kokatzen dira: Beheko solairuan saloia, jangela eta sukaldea daude.\nLehenengo solairuan berriz, 6 logelak eta Relax Saloia kokatzen dira. Saloiatik etxeko terrazara ailegatzen gara, inguruneko bistaz gozatzeko.\nEroso sentituko zara Areano Landetxean, horretaz zihur gaude.\nAukera anitzeko gune zabala da: egongela gisa ezin hobea da erlaxatzeko eta etxean bezala sentitzeko, sofa eroso bat, TB eta tximinia xarmagarri bat baititu, neguko egunak epelagoak izan daitezen. Txi...\nGune atsegina etxeko gosariez gozatzeko....\nEgongela aparta erlaxatzeko, bertako epeltasun eta magiaz gozatzeko. Leihate handi eta zabalei esker, ingurunearen ikuspegi zoragarriak eskainita, hala nola baserri-erako dekorazio epelari esker, egon...\nLandetxeak 6 logela ditu: bost logela banakako bi ohekin, eta logela bat ohe bikoitzakin. Guztiak komuna, dutxa, telebista, internet eta kalefakzioa dute. ...\nEtxeko txokorik iradokitzaileena. Baserrietako balkoi tipiko zabala, egurrezko habe sendoekin eta Kurtzebarriren ikuspegi ikusgarriekin. Ezin hobea paisaia behatzeko eta tokiko aire garbiaz gozatzeko....\nGuztiz ekipatua dago sukaldea, jangelarekin konektatua. Sukaldea bakarrik erabili daiteke landetxe osoa alokatu ezkero....


76. zk., 2013ko apirilaren 22a, astelehena\nPDF (197 KB - 5 orri.)\nEusko Jaurlaritzako Hezkuntza, Unibertsitate eta Ikerketako sailburuaren 2012ko abuztuaren 27ko Aginduaren bidez onartu zen Euskal Autonomia Erkidegoko unibertsitateaz kanpoko ikastetxe publikoetan irakasleen aldi baterako premiak betetzeko izangaien zerrenda kudeatzeari buruzko araudia, uztailaren 6ko 185/2010 dekretuak, Euskal Autonomia Erkidegoko unibertsitateaz kanpoko funtzionario irakasleen lan-baldintzak arautzen dituen akordioa onartzen duenak, 17.1. artikuluan xedatzen duena betez.\nEgiten diren aldaketek zerrendak eraginkortasun handiagoz eta era bateratuagoan kudeatzeko erraztasunak ematea dute helburu, Euskal Autonomia Erkidegoko unibertsitateaz kanpoko hezkuntza-sisteman irakasleek bete beharreko lanpostuak urtero betetzeak eskatzen dituen zehaztasunei kasu eginez. Helburu horrekin aldaketa teknikoak egiten dira, zenbait artikuluren erredakzioa argitzen, zuzentzen edo aldatzen da eta kontuan hartu beharreko zehaztapen batzuk konkretatzen dira.\nHoriek horrela, aipatutako aginduaren 3.1. artikuluan agertzen diren irakaskuntza-mailak egokitzen dira, II. eranskinean agertzen direnekin bat etorrita, zenbait alderdi, zerrendetara sartzeko baldintzei, baldintzak gaurkotzeari, zerrendak garbitzeari, aldi baterako bajei, ordezkapenak egiteko deiei eta merezimenduen baremoari buruzkoak zuzendu edo zehazten dira eta azkenik, II.eranskinean espezialitate berri bat gehitzen da. Horrez gain, aldibaterako xedapen bat gehitzen da, zehazteko noiz sartuko den indarrean zerrendak garbitzeko prozesua.\nHorren guztiaren arabera,\nLehenengoa.– Aldatu egiten da Hezkuntza, Unibertsitate eta Ikerketako sailburuaren 2012ko abuztuaren 27ko aginduaren 3. artikuluaren («Hautagaien zerrendak eratzea eta horien indarraldia») 1 atala.\n3. artikuluaren 1 atalari idazkera berria ematen zaio, eta horrela geratzen da idatzita:\n«1.– Aurreko artikuluaren 1. atalaren a) idatzi-zatian aipatutako hautagaien zerrendak espezialitatearen arabera osatuko dira, honako maila hauetan banatuta, adierazten diren taldeekin bat datozenak:\na) Haur Hezkuntza eta Lehen Hezkuntza (1. taldea).\nb) Bigarren Hezkuntza (2. taldea) eta Lanbide Heziketa (3. taldea), honako irakaskuntza hauek barne hartzen dituena:\n– Lanbide Heziketa.\nc) Hizkuntzen irakaskuntzak (4. taldea).\nd) Arte Plastikoetako eta Diseinuko irakaskuntzak (6. taldea).\ne) Musikako irakaskuntzak (7. taldea), honako irakaskuntza hauek barne hartzen dituena:\n– Espezialitate teorikoak.\nf) Prestakuntzari Laguntzeko eta Hezkuntza Berrikuntzako (Berritzegune) zentroak eta irakaskuntza-laguntzako beste zerbitzu batzuk.\nII. eranskinean jasotzen dira mailak eta horiei dagozkion espezialitateak».\nBigarrena.– Aldatu egiten da Hezkuntza, Unibertsitate eta Ikerketako sailburuaren 2012ko abuztuaren 27ko aginduaren 18. artikuluaren («LEPa gainditu duten pertsonentzat zerrendak irekitzea») 1. paragrafoa.\n18. artikuluaren 1. paragrafoari idazkera berria ematen zaio, eta horrela geratzen da idatzita:\n«2012. urtean eta ondorengoetan deitutako hautapen-prozesuak gainditu dituzten pertsonak, ez badira prozesu horietan hautatuak izan, espezialitateko zerrenda baten sar daitezke, espezialitate horretako probak gainditu badituzte; betiere, lehendik espezialitateko zerrendan kidetasun berarekin ez bazeuden. Artikulo honetan aipatutako zerrendan sartzen direnek hautapen-prozesuan gainditu duten espezialitatean 1. kidetasuna izango dute.»\nHirugarrena.– Aldatu egiten da Hezkuntza, Unibertsitate eta Ikerketako sailburuaren 2012ko abuztuaren 27ko aginduaren 18. artikuluaren («LEPa gainditu duten pertsonentzat zerrendak irekitzea») 4. paragrafoa\n18. artikuluaren 4. paragrafoari idazkera berria ematen zaio, eta horrela geratzen da idatzita:\n«15.5 artikuluan ezarritakoaren kalterik gabe, pertsona horiek parte hartu duten hautapen-prozesuan eskatzen diren baldintza orokor eta espezifikoak betetzen direla egiaztatzeko dokumentazioa aurkeztu beharko dituzte, eta aukeratu beharko dituzte horretarako ezarriko den epean: zonaldeak eta lurraldea, lanaldi-mota, eman nahi duten hizkuntza-eskakizuna eta hirueletasuna.»\nLaugarrena.– Aldatu egiten da Hezkuntza, Unibertsitate eta Ikerketako sailburuaren 2012ko abuztuaren 27ko aginduaren 20. artikuluaren («Birbarematzeko urteroko prozesua irekitzea») 3. paragrafoa\n20. artikuluaren 3. paragrafoari idazkera berria ematen zaio, eta horrela geratzen da idatzita:\n«Epe bat jarriko da hautagai bakoitzaren birbarematzeko emaitzei buruzko informazioa eskuratzeko eta erreklamazioak aurkezteko. Epe horretan, zerrenda orokorreko pertsonek aukerak aldatu ahal izango dituzte, merezimendu berriak alegatu eta lehen aurkeztu gabeko dokumentu berriak aurkeztu.Zerrenda bereizietako pertsonek (zerrenda orokorrean sartuta ez daudenak) ere beste merezimendu batzuk alegatu eta aurkeztu ahal izango dituzte, baina ordezkapen aukerei dagokienez, mantendu egingo dituzte euren zerrenda bereiziak irekitzean hautatu zituzten aukerak».\nBosgarrena.– Aldatu egiten da Hezkuntza, Unibertsitate eta Ikerketako sailburuaren 2012ko abuztuaren 27ko aginduaren 23. artikulua («Hizkuntza-eskakizuna eta prestakuntza pedagogikoa eta didaktikoa birbarematze-prozesuaren ostean egiaztatzea»)\n23. artikuluari idazkera berria ematen zaio, eta horrela geratzen da idatzita:\n«Hizkuntza-eskakizuna birbarematze-prozesuaren ostean egiaztatzea.\nZerrenda orokorreko pertsonek, birbarematze-prozesua amaitu ondoren, ikasturte hasierako esleipen prozesua hasi arte izango dute aukera hizkuntza-eskakizunaren egiaztapena eguneratzeko, 2011ko uztailaren 15eko Aginduak, prozesu hori arautzen duenak, xedatutakoaren arabera».\nSeigarrena.– Aldatu egiten da Hezkuntza, Unibertsitate eta Ikerketako sailburuaren 2012ko abuztuaren 27ko aginduaren 25. artikulua («Zerrenda garbitzea»)\n25. artikuluari idazkera berria ematen zaio, eta horrela geratzen da idatzita:\n1.– Birbarematze-prozesu bakoitzean, Hezkuntza, Hizkuntza Politika eta Kultura Sailak hautagaien zerrendak, orokorra eta bereizitakoak, garbituko ditu honela: aurreko bost ikasturteen barruan, garbitzeari dagokion ikasturte barne, aipatutako Sailaren zerbitzura lanik egin ez duten pertsonak zerrendetatik kenduko dira. Zerrendetatik kentzeko arau hori bost ikasturtetan, gutxienez, zerrendetan sartuta egon diren izangaiei aplikatuko zaie.\n2.– Egingo den denbora-zenbaketan benetako zerbitzutzat hartuko dira amatasunagatik edo aitatasunagatik uko egindako, seme edo alaba bat zaintzeko jarduera-eten iragankorreko edo atzerrian GKE baterako zerbitzuak ematen aritzeko aldiak, edo karrerako funtzionarioentzat zerbitzu bereziak aitortzea dakarten egoerak».\nZazpigarrena.– Aldatu egiten da Hezkuntza, Unibertsitate eta Ikerketako sailburuaren 2012ko abuztuaren 27ko aginduaren 30. artikuluaren («Aldi baterako bajan») 1. atalaren g) idatzi-zatia.\n30. artikuluaren 1 atalaren g) idatzi-zatiari idazkera berria ematen zaio, eta horrela geratzen da idatzita:\n«g) Odol- edo ezkontza-ahaidetasuneko 2. mailara arteko ahaideen gaixotasun larria edo heriotza: aldi baterako baja 3 lanegunekoa izango da gehienez 2. mailara arteko senide bat hilez gero, edo, elkarrekin bizi baziren, baita urrutiagoko mailakoa, eta 5 lanegunekoa ezkontideak, mutil-lagunak, neska-lagunak, semeak edo alabak gaixotasun larri justifikatua badu edo hil egin bada. Odol-edo ezkontza-ahaidetasuneko 2. mailara arteko ahaideen gaixotasun larri justifikatuagatik, edo, elkarrekin bizi badira, baita urrutiagoko mailara arteko ahaideen gaixotasunagatik ere, 2 lanegun gehienez.\nAipatutako epeak beste bi egun naturaletan luzatuko dira, gaixotasun larria edo heriotza langilearen ohiko helbidetik 150 kilometro baino gehiagora gertatzen bada.\nEdonola ere, gaixotasunaren larritasuna ziurtagiri medikuaren bidez egiaztatu beharko da.»\nZortzigarrena.– Aldatu egiten dira Hezkuntza, Unibertsitate eta Ikerketako sailburuaren 2012ko abuztuaren 27ko Aginduaren 32. artikuluaren («Prozedura orokorra») 3. ,4. ,5. eta 6. atalak.\n32. artikuluaren 3., 4., 5. eta 6. atalei idazkera berria ematen zaie, eta horrela geratzen dira idatzita:\n"3.– Nahitaezkotasun-data iraungita duten 2. hizkuntza-eskakizuneko lanpostuak hori egiaztatuta duten eta eman nahi den hizkuntza-eskakizunean hori hautatuta duten pertsonei eskainiko zaizkie.\nNahitaezkotasun-data iraungita duten 1. hizkuntza-eskakizuneko lanpostuak hori egiaztatuta duten eta eman nahi den hizkuntza-eskakizunean hori hautatuta duten pertsonei eskainiko zaizkie.\nNahitaezkotasun-data geroratuta duten lanpostuak «HE2 bakarrik» aukera erabili ez duten zerrendako pertsona guztiei eskainiko zaizkie.\n4.– Jende gehiago sartzeko zerrenda-irekiera batean zerrenda bereizi batera sartu arren euskara ezagutzeko baldintza egiaztatzen ez duten pertsonei nahitaezkotasun-data atzeratuko hizkuntz eskakizuneko lanpostuetan aldi baterako premiak lehen aldiz betetzeko deitu ahal izango zaie baldin eta baldintza guztiak betetzen dituzten eskatzaileak ez badaude.\n5.– Jende gehiago sartzeko zerrenda-irekiera batean zerrenda bereizi batera sartu arren prestakuntza pedagogiko eta didaktikoaren baldintza betetzen ez duten pertsonei aldi baterako premiak lehen aldiz betetzeko deitu ahal izango zaie baldin eta prestakuntza pedagogiko eta didaktikoaren baldintza betetzen duten eskatzaileak ez badaude.\n6.– Hizkuntza-eskakizunaren nahitaezkotasun-data atzeratua eta prestakuntza pedagogiko eta didaktikoaren baldintza duten lanpostuak betetzeko orduan, lanpostuak betetzeko exijitutako baldintza guztiak betetzen dituzten pertsonak ez izateagatik hizkuntz eskakizunaren edo prestakuntza pedagogiko eta didaktikoaren baldintza betetzen ez duten zerrenda bereizietako pertsonengana jo behar izanez gero, eskatutako prestakuntza pedagogiko eta didaktikoa egiaztatzen duten pertsonek izango dute lehentasuna."\nBederatzigarrena.– Aldatu egiten da Hezkuntza, Unibertsitate eta Ikerketako sailburuaren 2012ko abuztuaren 27ko Aginduaren 40. artikuluaren («Uko egitea») 1 atalaren a) idatzi-zatia.\n40. artikuluaren 1 atalaren a) idatzi-zatiari idazkera berria ematen zaio, eta horrela geratzen da idatzita:\n«a) Zerrendetan aldi baterako bajan egoteko kontuan hartutako egoeretako batean egotea. Hori alegatzen duen pertsona aldi baterako bajako egoerara pasako da zerrenda guztietan behar den denboraz, betiere, uko egin eta hamar eguneko epean egoera hori eragin duen arrazoia egiaztatzen badu; bestela, zerrendetatik kanporatuko dute.»\nHamargarrena.– Erantsi egiten da Hezkuntza, Unibertsitate eta Ikerketako sailburuaren 2012ko abuztuaren 27ko Aginduan laugarren behin behineko xedapena.\nLaugarren behin behineko xedapena gehitzen da, eta horrela geratzen da idatzita:\n«Laugarrena.– Zerrenda garbitzea: Zein birbarematze-prozesutik aurrera.\nZerrenda garbitzea, Agindu honen 25. artikuluan ezarrita, 2017/2018 ikasturterako birbarematze-prozesutik aurrera indarrean jarriko da».\nHamaikagarrena.– Aldatu egiten da Hezkuntza, Unibertsitate eta Ikerketako sailburuaren 2012ko abuztuaren 27ko aginduaren I. eranskineko («Merezimenduen baremoa») 1.2 atala\nI. eranskineko 1.2. atalari idazkera berria ematen zaio, eta horrela geratzen da idatzita:\nHamabigarrena.– Aldatu egiten da Hezkuntza, Unibertsitate eta Ikerketako sailburuaren 2012ko abuztuaren 27ko aginduaren II. eranskineko («Espezialitatek eta irakasgaiak») B.2 azpiatala (Lanbide-heziketako irakasle teknikoen kidegoa).\nII. eranskineko B.2 azpiatalean (Lanbide Heziketako Irakasle Teknikoen Kidegoa) ondorengo espezialitatea gehitzen da:\n«1570.– Hazkuntza eta Laborantzako Instalazio eta Ekipoak»\nIndarrean sartzea.– Euskal Herriko Agintaritzaren Aldizkarian argitara ematen den egunetik hurrengo egunean sartuko da agindu hau indarrean.\nVitoria-Gasteiz, 2013ko apirilaren 18a.\nHezkuntza, Hizkuntza Politika eta Kultura sailburua,


Interneteko teknologia - Ikma, teknologia lagun\nEtxean internet edukitzea munduari konektatuak egoteko lehenengo urratsa da. Ez da nahikoa hilero tarifa bat ordaintzea, horren guztiaren atzean ezkutuko lan bat dago, baita oztopo desberdinak ere, interneteko sarea gure etxeetara iristeko. Ibilbidea ezagutu nahi?\n1. urratsa: ISP (Internet Service Provider)\nInternet Zerbitzu Hornitzaile bat kontratatu. Erabiltzaile arruntei edo beste enpresei internet zerbitzua eskaintzen dien enpresak dira.\n2. urratsa: Kableak\nZerbitzu hornitzaile hauek interneta gure etxeetara kableen bidez bidaltzen dute.\nKable hauek 4 motatakoak izan daitezke:\n3. urratsa: Modem-a\nKable hauetatik iristen den konexioa gure etxetako modemera iristen da. Hau da, ISPak seinalea bidaltzen dio modemari, kable bidez iristen dena. Modemak seinale hori digitalizatzen du eta etxeko gailu teknologikoetara bidaltzen du.\n4. urratsa: Router-a\nRouter-ak ere izaten ditugu edo izan ditzakegu. Konexioa gailu desberdinetara eramateaz arduratzen den periferikoa da. Gaur egun, modem-a eta router-a elkarrekin saldu ohi dituzte.\n5. urratsa: Errepikagailua\nErrepikagailuak haririk gabeko estazio osagarriak dira, sare jakin batentzat. Etxeko Wi-Fi sarera konektatzen dira, eta gero seinale berri bat zabaltzen dute etxeko Wi-Fi konexiotik. Seinale hori aurreko seinalea iristen ez den lekuetara zabaltzen da horrela.\n6. urratsa: Nabigatzailea\nBehin gure gailuan interneta dugunean, azkenengo gauza bat falta dela sumatuko duzue. Ba al dakizute zer den? Nabigatzaile bat behar dugu gure gailuaren bidez sarean sartzeko.


SANTUTXU KOLOREA 2020 | Dantzanet\nSantutxu kolorea irailaren 18an, 19an eta 20an ospatuko da, Karmelo plazan, Bilboko Santutxu auzoan. Santutxu kolorea jaialdiak betiko euskal dantza sustatu nahi du.\nAurten, betiko euskal dantza eta dantza garaikidea nahastuko dira, eta arlo bateko zein besteko talderik onenen emankizunak izango ditugu.\nPrograma hau Santutxuko Gaztedi Dantza Taldearekin elkarlanean sortu da.\nSantutxu kolorea jaialdiaren hirugarren aldia barikuan hasiko da, Tio Teronen Semeak taldearen “Festamendua” emankizunarekin.\nZapatuan, Natxo Monteroren aldia izango da, Barbecho Urbano emankizunarekin; Natxo Montero Gazteri Dantza Taldean hasi zen dantzari. Arratsaldean, Oñatz Dantza Taldearen eta Gaztedi Dantza Taldearen emankizuna izango da nagusi, Gaztediko txistulariek eta gaiteroek lagundurik.\nPrograma amaitzeko, domekan, Kukai Dantza taldea arituko da, “Gelajauziak” emankizunarekin; konpainia honek sorkuntza garaikidea lantzen du betiko euskal dantzatik abiatuta.\nIrailaren 18a, barikua 20:00etan.\nTio Teronen Semeak |Festamendua | Oarsoaldea\nHainbat lekutatik etorritako dantzariekin osatu da taldea. Badituzte bi ezaugarri elkarren artean: dantzarekiko grina eta umore paregabea. Estilo bateko eta besteko dantzariak elkartuko dira gau ahaztezin bat eskaintzeko.\nKuadrilla xelebreak hileta batean batu beharra izan du. Hileta horretan, hara eta hona ibiliko dira gertaera ulertu nahirik, gertatutakoak aldatuko direlakoan.\nIkuskizun bitxi eta berri bat, umorea, dantza eta melodia itsaskorrak gainezka dakartzana.\nIrailaren 19a, zapatua 13:00etan.\nNatxo Montero | Barbecho urbano | Bilbo\nBetiko euskal dantza eta Gaztedi Dantzari Taldea izan zituen lehenbiziko urratsak dantzan: oso gazterik hasi zen Natxo Montero dantzan. 1995ean, jadanik, dantzaren adierazpide garaikideagoetan hasi zen formazioa hartzen, hango eta hemengo sortzaileekin, hala nola Matxalen Bilbao, Idoia Zabaleta, Marga Arroyo, Cristina Quijera eta Olaf Keler. Ikasten jarraitu zuen, Brusela, Bartzelona, Lisboa eta Frantziako hainbat hiri igaroz, nazioarteko dantza sorkuntzako izen ospetsuak izanez maisu, hala nola David Zambrano, Wim Vandekeybus, Germán&Jorge Jauregi, Alexis Eupierre, Lipi Hernández, Iñaki Azpillaga, Mónica Valenciano eta beste asko. Interpretatzaile gisa, hainbat taldetan egin du lan, hala nola Organik, Pisando Ovos, Steak Tartar, la Cía, Francois Murcia, Félix Ruckert Company eta beste.\nNatxo Montero, halaber, sortzaile gisa ere nabarmendu da Estatuko eszenaren arloan, eta hainbat muntaia sinatu ditu, ikusleek nahiz lehiaketek ezagutza agertzen diotelarik: hala, kasurako, Naranjas del tiempo, Jorge Lastrarekin batera sortu eta dantzatutako lana, Euskadiko Koreografia Sorkuntzako VIII. Erakustaldirako hautatu zena; Cuadra-T, Álvaro Estebanek sortu eta interpretatutakoa, Madrilgo 2008ko Koreografia Lehiaketan finalista izan zena; eta Cami di prima qualitá, Patricia Fuentesekin batera interpretatutako lana, Madrilgo 2009ko Koreografia Lehiaketan bigarren saria jaso zuena.\n2008an, bere konpainia sortu zuen, Natxo Montero danza; konpainiaren azken lana “Barbecho” izan da, eta 2014an estreinatu zen Bilboko La Fundición aretoan.\nKale-mugimenduko pieza. Lurra metafora baten moduan agertzen du, itxarotearen eta ziklo berri batera igarotzearen metafora baten moduan. Lugorri egoerak presa eta betebeharrak ahazteko aukera ematen digu. Egoteko unea da, zerbait gertatu arte itxaroteko. Lugorria atsedena da, aldaketaren beharra, oxigenazioa, indarberrituta\nIrailaren 19a, zapatua 19:00etan.\nOñatz Dantza Taldea | Oñati\nOñatz Dantza Taldea 1970ean sortu zen, Oñatin, Gipuzkoan. Aurten beteko ditu 50 urte. Oñatz kultur elkartearen barruan sortu zen talde hau, kultura eta folklorea Euskal Herri osoan berpizten ari ziren une historiko batean.\nOñatz Dantza taldea ezaguna da, nagusiki, Oñatiko Corpus egunean ematen dituen ikuskizunengatik: hainbat dantza eskaintzen ditu, jantzi koloretsu eta biziekin eta txistuaren musikaz lagunduta.\nAldi honetan, Oñatiko Corpus Christi eguneko dantzen ziklo osoa dantzatuko dute.\nGaztedi Dantzari Taldea | Bilbo\nGaztedi Dantzari Taldea Santutxun sortu zen, 1951ean; Bilboko taldeen artean antzinakoena da, eta Bizkaian ere antzinakoenetarik. Gaur den egunean, 68 urteko historia duelarik, lanean ari da oraindik ere euskal folklorearen arloan, dantzak berreskuratuz eta agertuz, musika sendoagotuz eta ikertuz eta beste arlo asko lantzen.\nneko urteotan, Gaztedi Dantzari Taldeak hainbat jardueratan jardun da folklorea sustatzearren. Horren froga dira, besteak beste, 1994an eskaini zuten lehen Maskarada osoa (lehena izan baitzen Hego Euskal Herrian), edo antolatu izan dituzten era bateko eta besteko urteurrenak (azkena 2016an).\nAldi honetan Gorulariak (Arku dantza eta Domingiluen dantza), Dantzari dantza, Lekeitioko andrazkoen dantza eta Lekeitioko kaxarranka dantzatuko dute.\nIrailaren 20a, zapatua 13:00etan.\nKukai Dantza, Gelajauziak | Errenteria\nKukai Dantza Errenterian sortu zen, Gipuzkoan, eta han du egoitza. Jon Maya Sein dantzari eta koreografoaren ekimenez sortu zen, 2001ean. Kukaik sorkuntza garaikideak lantzen ditu, betiko euskal dantzatik abiatuta, eta beste hizkuntza artistiko eta dantza estilo batzuekiko topaketak sustatzen ditu.\nDeiadarra koreografia laburra aurkeztuz hasi zuen bere bidea. Ordutik, jakin du proiektu artistiko bat garatzen, hainbat lan ildotan ibiliz. Esate baterako, Tanttaka Teatro konpainiarekin duen harreman estuari esker, hainbat proiektu eszeniko landu ditu, hizkuntza oso berezikoak.\nKukai Dantza taldeak sari ugari jaso ditu bere ibilbidean. Dantzako Estatuko Saria 2017an, Dantzako Max Ikuskizunik onena 2017an, Max Dantza Bilduma Onena 2015ean eta 2017an, Leioako Umore Azokako Ohorezko Saria 2016an, Huescako Antzerki eta Dantza Jaialdiko Dantza Ikuskizunik onena 2014an eta 2016an, Valladolideko Kale Arteen Jaialdiko Aipamen Berezia, Antzerkiko Donostia Saria 2003an…\nKukai Dantza Taldeak eta Gesc Gelabert koreografoak bat egin zuten ikuspuntu berri bat eskaintzeko usadioko bi dantzari buruz: Gipuzkoako soinu-zarrak eta Lapurdiko Idantza-jauziak.\nMugaren bi aldeetan garatu ziren bi dantza sozial, bi koreografia multzo aberats, belaunaldiz belaunaldi iritsi direnak guganaino. Gelajauziak bi dantza horietatik sortu da. Kalea da abiapuntua, eta plaza topagunea.\nOsteguna, Iraila 3, 2020


Etxebizitzen Sustapen Publikorako Lurzorua Antolatzeko Lurralde Plan Sektoriala - Lurralde plangintza eta hirigintza - Euskadi.eus\nEtxebizitzen Sustapen Publikorako Lurzorua Antolatzeko Lurralde Plan Sektoriala\nLurralde Antolamendu eta Ingurumen sailburuaren aurkezpena\nEtxebizitza eta Gizarte Gaietako sailburuaren aurkezpena\n4/1990 Legeak, Euskal Herriko Lurralde Antolakuntzari buruzkoak, maiatzaren 31koak, gure autonomia-erkidegoko lurraldea antolatzeko tresnak ezarri zituen: Lurraldearen Antolamendurako Artezpideak, lurraldearen zatiko planak eta lurraldearen arloko planak.\n28/1997 Dekretuaren, Eusko Jaurlaritzak otsailaren 11n onartu zuenaren, bidez onartu ziren behin betiko Euskal Autonomia Erkidegoko Lurraldearen Antolamendurako Artezpideak, gainerako tresnak prestatzeko eta idazteko erreferentzia direnak.\nAipatutako artezpide horien 9.3 atalean ezarri ziren bizitegitarako lurzoruaren politikaren inguruko orientazioak eta bertan adierazi zen Etxebizitzen Sustapen Publikorako Lurzorua Antolatzeko Lurraldearen Arloko Plana idazteko beharra, etxebizitzen arloko inbertsio publikoak orientatzeko hain justu. Gainera, bertan adierazi ziren planak barne hartu beharreko alderdiak:\na) Eskualde-egitura desberdinetan babes ofizialeko etxebizitzen beharrizana kuantifikatzea.\nb) Adierazitako etxebizitzak kokatzeko irizpideak eta udal-plangintzak kontuan izan beharreko parametroak ezartzea, helburu horretarako behar den lurzoruaren eskuragarritasuna bermatzeko xedez.\nc) Beharrezko inbertsioen programazioa eta proposatutako esku-hartzeen ikuspegia eta bideragarritasuna aditzera emango duen azterlan ekonomikoa.\nAlderdi horietako batzuk eskualde-egitura bakoitzeko lurraldearen zatiko planak ere barne hartu beharko dituenez, arrazoizkoa litzateke Euskal Autonomia Erkidegoaren mailako analisi, balorazio eta diagnostiko orokor bat izatea, plan horien homogeneotasuna eta osagarritasuna bermatzeko. Analisi, balorazio eta diagnostiko horrek babes-erregimenen baten mendeko etxebizitzetarako lurzoruaren eskaintza eta eskariaren alderdi kuantitatiboak nahiz kualitatiboak hartuko lituzke kontuan, baita plan horien arteko ezinbesteko koordinazioaren eta lurralde-koherentziaren inguruko beste hainbat alderdi ere.\nHori dela eta, hemen aurkeztu dugun Etxebizitzen Sustapen Publikorako Lurzorua Antolatzeko Lurraldearen Arloko Planaren aurrerapen-agiri hau aurreko horien erreferentzia eta laguntzarako marko orokortzat jo dezakegu. Gainera, etxebizitza-politikaren eta lurraldearen antolamenduaren gaineko eskumenak ditugun sailon arteko lan-prozesu koordinatuaren emaitza dela esan dezakegu, herritarrek etxebizitza duina izateko duten eskubidea eta gaur egun garatzen ari diren lurraldea antolatzeko estrategiak uztartzeko ahaleginaren emaitza.\nLurralde Antolamendu eta Ingurumen sailburua.\nEuskal Autonomia Erkidegoan etxebizitzak garestiak izatea arazo larri eta orokorra da. Izan ere, etxebizitzen salneurriak izugarrizko igoera izan du azkeneko urteetan eta, hori dela eta, biztanleriaren zati handi batek ezin du etxebizitzarik erosi.\nArazo hori arintzeko eta biztanleriaren multzorik kaltetuenak etxebizitza duina izatea bermatzeko, ezinbestekoa da ondo kokatuta eta urbanizatuta egongo den eta etxebizitza babestuen prezioarekin bat etorriko den salneurria izango duen lurzoruaren eskaintza izatea.\nHorrela bada, Etxebizitza eta Gizarte Gaietako Sailaren lehentasunezko ekintzetako bat da lurzoruaren erabilera EAEko hiritarren interes orokorrei jarraiki arautzera bideratutako plangintzaren, urbanizazioaren eta legeriaren inguruko prozesuak sustatzea eta bultzatzea.\nHorretarako promulgatu zen, hain zuzen ere, 17/94 Legea, ekainaren 30ekoa, etxebizitzaren arloko presako neurriak eta hiri-plangintzako zein kudeaketako tresnak izapidetzeko neurriak zehazteari buruzkoa. Lege horrek administrazioak tasatu ahal izateko prezioa izango duten etxebizitzak eraikitzera bideratutako lurzorua berariaz kalifikatzeko betebeharra ezartzen zien plangintzei. Gainera, tresna berriak sortu dira eta lehendik zeudenak hobetu, babes ofizialeko etxebizitza berriak eraikitzea sustatzeko eta errazteko eta lehendik dagoen parkea ahalik eta gehien optimizatzea lortzeko.\nHorrekin batera, kontuan izanik etxebizitza babestuak sustatzeko beharrezko lurzoruen banaketa espazial egokiak EAEko lurraldea antolatzeko estrategietan duen garrantzia, eta Lurraldearen Antolamendurako Artezpideen nahiz 1996ko ekainaren 26an onartutako Eusko Legebiltzarraren erabakiaren (horrek gobernua bizitegitarako lurzoru publikoaren inguruko lurraldearen arloko plan bat prestatzeko eta horren izapideak egiteko premiatzen zuen) lege-aginduak betez, Etxebizitzen Sustapen Publikorako Lurzorua Antolatzeko Lurraldearen Arloko Planaren Aurrerapena aurkeztu nahi dugu, Lurralde Antolamendu eta Ingurumen Sailarekin koordinatuta. Horixe izango da sailaren etxebizitza-politikaren, 2002-2005 Etxebizitza Bideratzeko Planaren, lurralde-erreferentzia.\nHorrenbestez, agiri honetan sailaren etxebizitza-politika dimentsionatzeko, banatzeko eta kokatzeko oinarrizko irizpideak eta esku hartzeko ildo estrategikoak eskaini nahi izan ditugu, etorkizuneko eskaera eta eskariaren inguruko aurreikuspen prospektiboen, biztanleriaren eta enpleguaren banaketaren, lurraldearen harrera-ahalmenaren eta Lurraldearen Antolamendurako Artezpideek proposatutako lurralde-ereduaren arabera. Izan ere, bide horretatik ekintza publikoen banaketa orekatua bermatuko dugu, baita ekintza horiek EAEko lurralde eta herritar guztietara iristea ere.\nEtxebizitza eta Gizarte Gaietako sailburua.\nAurrerapen hau argitaratzeko bidean zegoenean, Etxebizitza eta Gizarte Gaietako Sailak 2002-2005 Etxebizitza Bideratzeko Plana aurkeztu zuen eta 2002ko azaroaren 5eko bilkuran onartu zuen Gobernu Kontseiluak. Plan honek 2000-2003 Etxebizitza Bideratzeko Plana, Etxebizitzen Sustapen Publikorako Lurzorua Antolatzeko Lurraldearen Arloko Plan honen helburu orokorrak ezartzeko erreferentzia gisa erabili diren jarduteko ildoak eta helburu kuantitatiboak ezarri zituena, ordezkatuko du.\nLurraldearen Arloko Planak Etxebizitza Bideratzeko Plan berriaren helburuak barne hartzea nahi genukeen eta hori beharrezkoa izango litzatekeen arren, aurrerapenaren argitalpena, hedapena eta horren inguruko ondorengo eztabaida ez atzeratzea erabaki dugu. Horretarako ondorengo alderdiak izan ditugu kontuan:\nBi planek barne hartzen duten denbora-tarte desberdina (4 urte etxebizitza bideratzeko planak eta 16 urte lurraldearen arloko planak). Horrek esan nahi du ezin direla automatikoki eta mekanikoki parekatu bi kasuetan ezartzen diren helburuak. Hori bereziki nabarmena da kasu honetan, izan ere, bertan baieztatzen denez 2002-2005 Etxebizitza Bideratzeko Planak nolabaiteko txoke puntualaren izaera du eta ez dirudi egoki litzatekeenik azken horretako helburuak ondorengo laurtekoetara estrapolatzea.\nEtxebizitza Bideratzeko Plan berriak aurreko planean barne hartutako jarduteko ildoei eutsi die. Horrenbestez, ez ditugu zertan berriz formulatu lurraldearen arloko plan honetan proposatutako programak. Gainera, plan berriaren helburu kuantitatiboetako askok ez dituzte funtsean aldatu 2000-2003 planekoak. Bi salbuespenik nabarmenenak etxebizitza hutsak alokatzearen (5.000 jarduera 2002-2005 planean eta 2000-2003 planean 2.200) eta saltzeko etxebizitza berriak sustatzearen (aurreko planean baino 1.700 etxebizitza gehiago planteatzen dira eta horrek %24 igotzen ditu plan berriaren laurteko helburuak) ingurukoak dira.\nAurrerapen honek suposizio zabal samarrak erabiltzen ditu Lurraldearen Arloko Planaren helburu kuantitatibo orokorrak 2000-2003 Etxebizitza Bideratzeko Plana estrapolatzearen bidez definitzeko garaian (2004-2015 aldirako helburuek urteko 500 etxebizitza gehitzen zizkioten 2000-2003 planean planteatutako batez besteko mailari). Horrek neurri batean behintzat konpentsatzen du Etxebizitza Bideratzeko Plan berriaren helburuen igoerak Lurraldearen Arloko Planaren 16 urteetarako helburuak berriz definitzeko garaian izan dezakeen eragina.\nZehatzago esateko, Etxebizitza Bideratzeko Plan berriak gehien aldatzen duen helburu kuantitatiboa etxebizitza hutsak alokatzearen ingurukoa da. Ildo hori hartu dugu jada barne aurrerapen honetan, baina aldatu egin dezake Lurraldearen Arloko Planean aurreikusitako egutegia (kudeatutako parke hutsari urteko 550 etxebizitza gehitzea, 16 urteko epearen amaieran guztira alokatutako 8.800 etxebizitza izateraino). Izan ere, plan berriak nabarmen areagotzen du 2002-2005 laurtekorako aurreikusitako ahalegina (aurreko planak aurreikusitako urteko 550 jardueretatik plan berriak aurreikusitako 1.250 jardueretara). Alabaina, jarduteko ildo honen izaerak berak (25.000 etxebizitza huts ingurutara bideratuko da) nolabaiteko muga ezartzen die jarduerei epe luzera (hori neurri honek kontrolatutako parkearen S formako garapen tipikoan islatzen da) eta, ziurrenik, nahikoa izango litzateke 2008 urterako aurreikusitako tarteko balioespenetan islatutako egutegia egokitzea eta aurrerapen honetan barne hartutako amaierako helburu orokorraren maila pixka bat aldatzea.\nArrazoi horiek kontuan izanda, uste dugu aurrerapen hau 2002-2005 Etxebizitza Bideratzeko Planaren helburuetara egokitzeak ez duela aldaketa handiegia eragingo Lurraldearen Arloko Planaren helburu kuantitatibo orokorrak identifikatzeari dagokionez, eta inola ere ez duela izango funtsezko eraginik lurraldeen plangintzetan, azken finean plan honen xede nagusi direnetan. Horrenbestez, nahiago izan dugu argitalpena eta berorren inguruko ondorengo eztabaida ez atzeratzea, uste baitugu Etxebizitza Bideratzeko Plan berria behin betiko onartzetik eratorritako aldaketek ez dutela funtsean eragiten agiri honetan bildu ditugun lurraldearen araberako aurreikuspen eta gomendioetan. Beraz, izapideen hurrengo aldirako utzi dugu mintzagai dugun dokumentua 2002-2005 Etxebizitza Bideratzeko Planera egokitzeko zeregina.\nAgiri honen zeregin nagusia etxebizitza babestuak sustatzeko gordetako lurzoruak kokatzeko, banatzeko eta dimentsionatzeko irizpideak proposatzean datza, baita hurrengo urteetan egingo diren jarduera publiko berriak bideratzeko lurralde-jarraibide batzuk eskaintzean ere. Jarraibide horiek ahalbidetuko dute, hain zuzen ere, etxebizitza-politika eta lurraldea antolatzeko lanak, Lurraldearen Antolamendurako Artezpideak (LAA) garatuz gauzatzen ari direnak, lotzea.\nZeregin horren ardatz nagusi gisa erreferentziako lurralde-eredu bat proposatuko da, etxebizitza babestuetarako lurzorua arautzeko. Eredu horrek eskualde-egitura bakoitzeko herritarrek lehen etxebizitza lortzeko dituzten premiak harmonizatuko ditu, ekintza publikoak modu orekatuan banatzearen bidez eta esku hartzeko politika egokia gauzatzearen bidez. Horretarako, ordea, gaur egun dagoen lurralde-eredua zuzentzeko estrategiak aplikatu beharko dira, LAAek eta lurraldearen zatiko planek (LZPek) ezarritakoaren bidetik.\nHelburu orokor horiek abiapuntutzat hartuta, aurrerapen-dokumentu hau hainbat kapitulutan banatu dugu, bertan landutako gaien eta proposamenen edukien arabera. Horiek, nolabait ere, plana prestatzerakoan egin dugun prozesu metodologikoa ematen dute aditzera.\nBide horretatik, lehenengo kapituluan plana egiterakoan euskarri izan ditugun lege-oinarriak aipatzen dira. Horrezaz gain, planaren oinarrizko helburuak eta denboraren inguruko alderdiak.\nHurrengo hiru kapituluetan etxebizitzaren eta EAEko bizitegi-lurzoruaren arazoaren inguruko hainbat alderdi aztertu ditugu, betiere ikuspegi orokor batetik. Gainera, berariaz aztertu ditugu nolabaiteko babes-erregimenaren mendeko den etxebizitza sustatzearen ingurukoak, baita etxebizitza-politikak gauzatzeko eta sail eskumendunak edo eragile publiko zein pribaturen batek une bakoitzean egin ditzakeen ekintzetarako lurzoruari dagozkionak ere. Horrezaz gain, planak irauten duen bitartean oro har zenbat etxebizitza eraiki beharko diren balioetsi dugu eta eskualde-egituren arabera sistematizatutako diagnostikoak garatu ditugu. Ondorio modura edo, aztertutako alderdirik esanguratsuenei buruzko laburpena edo azalpena egin dugu.\nLau kapitulu horiek osatuko dituzte plana formulatzeko oinarriak, etxebizitza bideratzeko azkeneko planen programekin batera. Gainera, erreferentzia izango dira eredua ulertu ahal izateko.\nAnalisi honen euskarri gisa informazio gisako fitxa xehekatua (koadroak) eskainiko dugu, EAEko udalerri bakoitzerako eta, hedaduraz, horiek biltzen dituzten eskualde-egituretarako, egin duguna, hain justu. Informazio horrek guztiak duen bolumena dela eta, agiri honen azalpen orokorrean trabarik ez egiteko, horiek multzoka laburtu ditugu eranskin batean, dokumentuaren amaieran.\nBosgarren kapitulutik hamargarrenera bitartekoek, plana bera osatzen dutenek, irizpideak, proposamen orokorrak, helburu kuantitatiboak eta horiek lortzeko programak hartzen dituzte barne, baita etxebizitzen sustapen publikorako lurzorua antolatzeko lurralde-eredua, Eusko Jaurlaritzaren jarduera-aurreikuspenak lurraldearen arabera banatzeko proposamena eta Lurraldearen Antolamendurako Azterpideek EAE banatzeko oinarri gisa hartutako eskualde-egituretako bakoitzerako proposamen zehatzak ere.\nEtxebizitzen sustapen publikorako lurzoruetarako lurraldearen antolamendurako arloko planaren helburuari eta edukiari buruzko ohar orokorrak\nEAEko etxebizitzaren eta etxebizitza babesturako lurzoruaren arazoari buruzko informazio-laburpena\nPlanaren helmuga-aldian etxebizitzak eraikitzekobeharrari buruzko zenbatespena\nBalorazioa eta diagnostikoa\nEtxebizitzen sustapen publikorako lurzorua antolatzeko lurraldearen arloko plana. Irizpideak, gomendioak eta proposamenak\nPlanaren helburu kuantitatiboak. Horiek lortzeko programak\nEtxebizitzen sustapen publikorako lurzorua antolatzeko lurralde-eredua\nEusko Jaurlaritzak aurreikusitako jardueren lurralde-banaketaren proposamena\nEtxebizitza sustapen publikorako lurzoruren hirigintza-antolamenduari buruzko proposamena eskualde-egituren arabera\nProiekzio demografikoei dagozkien oinarrizko datuen eranskina\nBiztanleriaren oinarrizko datuak, jaiotzak eta heriotzak (1981-96)\nHazkunde demografokoaren agregazio-fluxuak (1981-96)\nJaiotza-tasen eta heriotza-tasen urteko batez bestekoak eta hazkunde naturala (1981-96, milakoetan)\nBiztanleriaren aldaketaren eta migrazioaren urteko tasen batez bestekoak (1981-96, milakoetan)\nJaiotza-tasaren, heriotza-tasaren eta migrazio-saldoaren analisia (1981-96)\nFamiliaren tamainaren analisia (1981-96)\nFluxu demografikoen proiekzioa 1996-2008 eta 2008-2016 aldietarako\nBiztanleriaren eta etxebizitzen ezaugarri orokorren koadroen eranskina\nSarrera eta ohar metodologikoak\nAraba erdialdeko eskualde egitura\nEnkarterriko eskualde egitura\nBilbao metropolitarreko eskualde egitura\nUrola-Kostako eskualde egitura


ISS Biodonostiak 20.000 euroko beka lortu du bularreko minbiziari buruzko proiektu baterako - SPRI\nISS Biodonostiak 20.000 euroko beka lortu du bularreko minbiziari buruzko proiektu baterako\nEspainiako Onkologia Medikoaren Elkarteak FSEOM/FontVella beka eman dio Donostiako zentroari\nBiodonostiaren ikerketak FSEOM/FontVella bekaren barruan lortuko du dirulaguntza\nEspainiako Onkologia Medikoaren Elkarteak (SEOM) 20.000 euroko beka eman dio IIS Biodonostia Osasun Ikerketa Institutuak abian duen bularreko minbiziari buruzko ikerketa-proiektu bati.\n“Bularreko minbizi hirukoitz negatiboan diana terapeutiko berritzat edo kimioterapiarekiko erresistentzia prediktoretzat jo daitekeen M onkostanika errezeptoreari buruzko ikerketa” deritzon proiektuak FSEOM/FontVella bekaren barruan lortuko du aipatutako dirulaguntza.\nEkimena IIS Biodonostiako bularreko minbiziari buruzko ikerketa-taldearen arduradun Isabel Álvarezek eta IIS Biodonostiako Hemato-Onkologiako taldean Ikerbasqueko ikertzaile lanetan dabilen María M. Caffarelek zuzendu dute.\nBularreko minbizia dugu gaixotasuna onkologikorik ohikoena emakumeen artean, baina hilkortasun-tasa dexente murriztu da azken urteotan, diagnostiko goiztiarreko programei eta tratamendu eraginkorrei esker.\nGaixotasuna, ezaugarri biologiko desberdinak eta pronostiko eta tratamendu desberdinak dituzten tumoreen talde heterogeneo batek osatzen dute. Horien artekoak ditugu tumore hirukoitz negatiboak deritzenak, gainontzekoak baino askoz oldarkorragoak. Kimioterapia da, momentuz, horiei aurre egiteko tratamendu eraginkor bakarra.\nIkerketa-proiektu honen bitartez, bularreko tumore hirukoitz negatiboetan gertatzen diren kimioterapiarekiko erresistentzia-mekanismo batzuk ulertu nahi dira, horiei aurre egiteko terapia espezifikoak diseinatzen laguntzeko asmoz.


Hemen zagoz : Sarrerea > Espiritualitatea - Testiguak > Jaungoikoaren berbea > Ebanjelioaren eskutik > 2019 / 10 / 10\n2019ko Urriaren 10a, Eguena\n- «Zuetako batek adiskide bat badau, eta gaberdian haregana joan eta esaten deutso: "Adiskide, emoidazuz zorrean hiru ogi; lagun bat etorri jat bidez etxera, eta ez daukat zer emonik". Baina besteak erantzuten deutso barrutik: "Itzi naizu bakean! Atea itxita deukagu, eta umeak eta danok ohean gagoz; ezin naiteke jagi emoteko". Baina adiskide harek ate-joka jarraitzen badau, hara zer dinotsuedan Nik: adiskide lez emoteko jagiten ez bada ere, gogaikarri izan ez dakion behintzat, jagi ta emongo deutsoz behar dituan guztiak.\nEta Nik hauxe dinotsuet: eskatu egizue, eta emongo jatzue; bilatu egizue, eta aurkituko dozue; jo atea, eta edegiko jatzue; eskatzen dauanak hartu egiten dau, bilatzen dauanak aurkitu, eta atea joten dauanari edegi egiten jako.\nZuetako norbaitek, aita izanik, semeak ogia eskatuta, harria emongo ete deutso? Edo arraina eskatuta sugea emongo ete deutso, arrainaren ordez? Edo arrautzea eskatu ta lupua emongo ete deutso?\nBeraz, zuok, gaiztoak izan arren, zeuon semeei gauza onak emoten badakizue, zenbatez gehiago emongo deutse zuen zeruko Aitak Espiritu Santua, eskatzen deutsoenei!».\n- Gaurko pasarteak Gure Aita otoitzaren azalpena eta jarraipena dirudi. Jaungoikoak Aita bihotzez maite gaituala uste badogu, Beragan uste osoa izan behar dogu. Uste osoa izateak ezaugarri batzuk ditu: era jakin batez agertzen dala, behin eta barriro ekinez eta iraupenez jardunez, hirutariko autorpen honetan adierazoten danez: “Eskatu egizue eta emongo jatzue; bilatu egizue eta aurkituko dozue; jo atea eta edegiko jatzue” (9. a.). Aitaren ontasunean uste on dauanak iraupenez egiten dau otoitz eta ez da nekatzen, badakialako ez dauala alperrik eskatzen.\n- Uste onezko eta etenbako otoitza, beraz, eginkorra da eta hutsegin-ezina. Halan ere, Lukasek ezusteko bat eskeintzen deusku: uste onezko eta etenbako otoitzak beti lortuten dau Espiritu Santua (12. a.). Ez ditu lortuko nahitaez gura doguzan ondasun baliagarriak, baina beti pasakorrak, leitekenik onena baino: Erreinuko partekide egiten dauan dohaia, Erreinuari dagokionez bizi eta jokatzeko indarra damoskuna, tentaldian eutsiz, irainak parkatzera bultzatuz eta Jaungoikoaren nahia egiteko gai egiten gaituana. Horixe da Jaunaren otoitzean eskeinitako eskariak betetzen dituan dohaia, otoizlaria bera ere partekide dalarik. Gizatasunez egindako otoitzak ere gogotan hartzekoak dira, horreek ere eskuragarriak dira-eta.\n- Halan ere, otoitzak, otoizlaria bera Jaungoikoaren munduan sartuz, Jainko-dohairik ederrik ederrena emoten deutso, Jainko-mundu horretan -Erreinuan- sartu ahal daiten. “Zeruan dagoan Aitatxo” horren ontasuna hain da zabal-haundia, geure makaltasunak eurak erabilten ditu, gugan dogun oinarrizko beharrizana ezagutu ahal daigun, gainerako beharrizanetan ezkutaturik dagoana: horregaitik, eskatzen dauan Espiritu Santua emongo jako, Jainkoaren salbamen unibertsalaren asmoetan sartu eta aurrera egiteko giltza.\n- Zehatz-mehatz eta labur esateko, Gure Aita otoitzetik eguneroko bizitzara erakarteko, Jesusek bizitzatik bertatik hartutako adibide bi ipinten deuskuz: lagun gogaikarriarena eta semearen eskabideak entzuten dituan aitarena. Bietan ziurtatzen deusku Jaungoikoak gure otoitza kontuan hartuko dauala. “Eskatu”, “bilatu” eta “deitu”, Aitaren ontasunean uste onean ziurtasuna daualako. Jesusen esperientzia berbera da, goragotik gauzak ikusten dituan Aitaren ikuspegia onartzen daualako.\n- Ez da konformatzen behin-behinekoa emonez, haruntzago doa eta Espiritu Santuaren dohaia emoten deusku. Hau da, Erreinuko mundu barrian sartzeko gai dan Espiritua, Jaungoikoak eskeintzen deuskun dohairik ederrena, behin betiko ondasuna txastatu eta esperimentatu ahal daiguzan; horrek ez dau egundo huts egiten, Jaungoikoaren bizitza bera da-eta. Horrenbesteraino eroan eban otoitzak Aitaren aurrean, nahizta bere “gogoak” Aitaren proiektuakaz bat ez etorri.\n- Hemen aurkitzen naz ni Aitaren aurrean eta otoitzean seme-hartuemonez eta uste onez beterik biziteko proposamenaren aurrean. Zeinbat itaun eta kezka sortzen dauan nigan Ebanjelioko pasarte honek! Eta... zein bestelakoa dan nire eguneroko otoitza, hau da, nire Jaungoiko-Aitagazko hartuemona! Espiritu Santuaren dohaia beharrezko jat bera ere, Erreinuaren eremuan sartzeko, Jaungoikoaren bizitzan bete-betean. Orduan bai betekadea nire bizitzan!\n“Jesus Jauna, otoitzerakoan Aitagaz dozun segurtasunak harritu egiten nau. Emoidazu zeure Espiritua, nigan ere Jaungoiko-Aitaren maitasunean uste oso eta betea nagusia daiten."


Dantza txapelketak 40 urte — dantzan.eus\nHemen zaude: Hasiera › Hemeroteka › Dantza txapelketak 40 urte\nDantza txapelketak 40 urte\nEuskal Herriko Dantza Txapelketaren 40. urteurrena ospatzeko ekitaldi sorta antolatu dute Seguran. Estreinaldi moduan, urteotako dantzari txapeldunak elkartu dituzte\nSeguran urtero egiten den Euskal Herriko Dantza Txapelketak 40 urte beteko ditu aurten, eta antolatzaileek ekitaldi sorta prestatu dute urteurren borobila ospatzeko. Asteburuan hasi dituzte aurreneko ekintzak, mahai inguru batekin. Bertan, 40 urtetan txapelketa irabazi duten dantzariak elkartu zituzten, beraien esperientzia eta oroitzapenak kontatzeko.\nSegurako frontoi zaharrean bildu ziren egitaraua aurkezteko. Esanahi berezia duen tokia da, bertan egin baitzituzten Euskal Herriko Dantza Txapelketaren aurreneko zazpi edizioak, Baratze pilotalekura joan aurretik. Fandango eta arin-arin bana eginez ospatu zuten elkartzea, Seguratik pasatako adin guztietako dantzari bikoteek.\nSegurako Udalak eta Dantzarien Biltzarrak antolatzen dute urtero txapelketa. Udalaren izenean, Eñaut Telleria alkateak aurkeztu zituen urteurreneko ekitaldiak. Txapelketa «urtero berezia» bada ere, halako urteurren borobilak «pisu berezia» ematen diola azaldu zuen. Hala, prestatu dituzten ekitaldiak bitan zatitu zituen: «Batetik, Dantza Eguna egingo dugu urriaren 15ean, txapelketa izango den egun berean». Egun horrekin, «txapelketaz gain, herrian dantza giro hori sumatzea» nahi dute, eta «herritarrek ere dantza egiteko aukera izatea, plazan eta bestelako presiorik gabe».\nBestetik, egun hori girotzeko, «urtean zehar ere dantzarekin zerikusia duten ekitaldi ugari» ere prestatu dituzte. Maiatzaren 28an, Azpilla Dantza Taldeak emanaldia egingo du, Euskal Herriko Dantza Txapelketan parte hartu duten segurarrei omenaldia eginez. Ekainaren 18an, berriz, Goierriko Bertso Eskolaren eta Ordiziako Amets Bide dantza taldearen artean prestatutako Bertsoak dantzan emanaldi berezia izango da.\nOporretatik bueltan, kantu-jira eta Goierriko Erromeri Birako saioa egingo dituzte irailean. Baita XVI. eta XX. mendeen arteko euskal jantzien erakusketa ere. Urteurreneko ekitaldiak urriaren 15ean bukatuko dira, dantza egunarekin eta 40. Dantza Txapelketarekin.


haizea nola zuhaitzetan barrena\nadi dezakezu nik aditzen dudana\nikusi haizeak ikusten duena.\nihintz-hariak bezain laster\npozarren hartuko zaitut\neta zugandik ez dut eskatuko ezer.\nNire ondoan eseriko zara\narnasa bezain isilik;\nez dute oroitzen heriotza\nhilda darraitenek baizik.\nEta baldin bazatoz, ez dut hitz egingo\nezta ere hitz gogorrik esan.\nEz dizut galdetuko zergatik orain,\nedo nola, edo zertan zabiltzan.\nHementxe eseriko gara, leun\nbi urte ezberdinen gatibu\neta gu bion arteko lurrak\nmalkoak edango dizkigu.